TNB, Sunway meterai MoU teroka peluang kerjasama dalam ESG
Oleh KOSMO!

19 Mac 2023, 2:53 pm
PETALING JAYA – Tenaga Nasional Berhad (TNB) dan Kumpulan Sunway (Sunway) telah memeterai memorandum persefahaman (MoU) untuk memacu bersama agenda alam sekitar, sosial dan tadbir urus (ESG) dengan mewujudkan nilai perniagaan yang mampan.
Ia juga bertujuan untuk meneroka peluang kerjasama dalam mempromosikan penyelesaian peralihan tenaga, mempercepatkan bisnes tenaga bersih serta membangunkan keupayaan ESG.
Presiden dan Ketua Pegawai Eksekutif TNB, Datuk Ir. Baharin Din berkata, pemeteraian usaha sama itu juga inisiatif penting kepada Kumpulan untuk mempromosikan penyelesaian tenaga mampan di negara ini ke arah mencapai matlamat ESG.
“Kami bersama-sama boleh mencipta masa depan lebih mampan untuk masyarakat dan membantu mengurangkan jejak karbon demi mewujudkan masa depan lebih baik untuk semua.

“Di TNB, kami komited untuk memacu Peralihan Tenaga negara melalui aspirasi pelepasan sifar bersih dan menyokong Malaysia mencapai sasaran neutral karbon menjelang 2050,” katanya dalam kenyataan yang dikeluarkan di sini.
Selain itu, Pengasas dan Pengerusi Kumpulan Sunway, Tan Sri Dr. Jeffrey Cheah menjelaskan,  perkongsian ini mengukuhkan komitmen bersama Kumpulan ke arah peralihan tenaga bersih dan ekonomi neutral karbon.

“Selepas memperkenalkan rangka kerja penetapan karbon untuk merangsang usaha penyahkarbonan dalam Kumpulan tahun lalu, kami berikrar untuk mencapai pelepasan karbon sifar bersih menjelang 2050, melalui langkah seterusnya dengan pelancaran program pajakan hijau untuk menangani pelepasan Skop 3 pada tahun ini,” ujarnya.
Di bawah MoU itu, kedua-dua TNB dan Sunway juga akan bekerjasama untuk membangunkan inisiatif bersama dan meneroka peluang baharu dalam skop penyelesaian peralihan tenaga, perniagaan tenaga bersih dan keupayaan ESG.  -KOSMO! ONLINE


334 kaki judi diberkas, 34 dipotong bekalan elektrik
Oleh MOHD SHARKAWI LONDING

19 Mac 2023, 2:55 pm
JOHOR BAHRU – Seramai 334 individu diberkas disyaki terlibat dalam aktiviti bermain judi dalam talian di seluruh negeri Johor antara 1 Januari sehingga semalam.
Ketua Polis Johor, Datuk Kamarul Zaman Mamat berkata, mereka yang ditahan itu terdiri daripada 329 penjaga premis dan lima pemain judi masing-masing berusia antara 17 hingga 60 tahun.
“Sepanjang tempoh 1 Januari sehingga semalam, Polis Johor telah melaksanakan Ops Dadu Khas bagi memberi tumpuan ke atas jenayah judi dalam talian.
“Sebanyak 324 premis di seluruh negeri Johor telah diserbu dan diperiksa. Seramai 334 indivdu telah ditahan kerana disyaki terlibat dalam aktiviti judi berkenaan,” katanya dalam satu kenyataan di sini hari ini.
Kamarul Zaman berkata, selain itu, sejumlah 355 unit telefon bimbit pelbagai jenama, tujuh unit tablet serta empat unit laptop dirampas serta RM49,435 wang tunai disita.
Menurutnya, sebanyak 34 premis telah mendapat kelulusan dan diambil tindakan pemotongan bekalan elektrik oleh Tenaga Nasional Berhad.

Jelasnya, daripada jumlah itu, 13 premis telah dibatalkan lesen beroperasi oleh pihak berkuasa tempatan manakala empat lagi masih dalam permohonan pembatalan.
“Premis-premis ini mengaburi pihak polis dengan menjadikan kedai menjual telefon dan tambah nilai untuk menjalankan kegiatan perjudian dalam talian,” katanya.
Tambah beliau, bagi tahun lalu, Polis Johor telah memberkas 1,080 individu atas kesalahan jenayah judi dalam talian. – KOSMO! ONLINE


Insiden menimpa Kamal tiada kaitan isu negara – Hannah Delisha
Oleh HANISAH SELAMAT

19 Mac 2023, 3:01 pm
BANGI – Pelakon Hannah Delisha menganggap insiden serangan yang menimpa Kamal Adli minggu lalu tiada kaitan dengan isu negara, sebaliknya apa yang berlaku merupakan takdir yang sudah tertulis.
Katanya, tidak kira sama ada di Singapura atau Malaysia, kejadian tidak diingini seperti itu boleh saja terjadi di mana sahaja tanpa dijangka.
“Apabila melibatkan keselamatan, kejadian seperti itu turut melibatkan takdir. Kita tak tahu kan perkara mendatang.
“Sekarang ini, kalau saya naik kapal terbang dan jika memang ditakdirkan berlaku kemalangan, perkara sebegitu akan terjadi.
“Jadi bukan disebabkan anda berada di Singapura atau Malaysia, segala kejadian ini membabitkan takdir. Kita pun tak boleh buat apa,” katanya kepada Kosmo! Online pada majlis memperkenalkannya sebagai duta dan pelancaran produk AEDOS Serum keluaran Elegant Cosmetics di Hotel Tenera, di sini baru-baru ini.
Selebriti asal Kota Singa itu berkata demikian mengulas kes membabitkan Kamal yang diserang individu tidak dikenali pada Ahad minggu lalu hingga mengakibatkan suami kepada Uqasha Senrose itu mengalami kecederaan serius di kepala.

Susulan isu yang berlaku di sebuah tapak ekspo Singapura itu, peminat mula mempersoalkan keselamatan di republik berkenaan yang kemudian mencetuskan perbalahan dalam laman maya.
Tambah pelakon drama pelakon Andai Itu Takdirnya itu, dia juga bukan individu tepat untuk memberikan sebarang pandangan atau nasihat berhubung kejadian berkenaan biarpun berasal dari negara itu.
“Bagi saya, itu perkara yang melibatkan peribadi sebab saya pun tak tahu apa yang terjadi selain sebenarnya sibuk dengan kerja.
“Jadi kalau mahu saya bagi pendapat atau nasihat membabitkan insiden itu macam tidak sesuai pula,” katanya.
Sementara itu, mengenai pemilihan sebagai duta produk penjagaan kecantikan berasaskan bahan alami, Hannah, 26, memaklumkan selektif sebelum bersedia menggalas tanggungjawab tersebut.
“Saya mempunyai kulit wajah sensitif, selain obses dengan bahan semula jadi yang kaya sumber asli sekali gus membuatkan saya tertarik dengan produk Elegant Cosmetics ini,” katanya yang menggalas tugas duta selama enam bulan. – KOSMO! ONLINE


Selangor sekat imam luar untuk tarawih, beri laluan anak tempatan
Oleh MOHAMAD NAUFAL MOHAMAD IDRIS

20 Mac 2023, 9:26 pm
SHAH ALAM – Tindakan melarang dan menyekat imam luar negara untuk menjadi imam solat tarawih yang dikenakan di masjid dan surau Selangor adalah untuk memberi laluan sepenuhnya kepada rakyat tempatan.
Pengarah Jabatan Agama Islam Selangor (JAIS), Datuk Mohd. Shahzihan Ahmad berkata, ini termasuk imam-imam, para asatizah, graduan dan pelajar-pelajar tahfiz tempatan yang menguasai aspek-aspek al-Quran dengan baik dan mempunyai ilmu pengetahuan Fiqah sebagai imam.
“Ketetapan dibuat sebagai usaha menyediakan imam-imam pelapis untuk mengisi kekosongan di masjid dan surau di negeri ini pada masa hadapan.
“Selain itu, ia adalah keputusan yang telah ditetapkan oleh Majlis Agama Islam Selangor (MAIS) sejak tahun 2015,” katanya dalam kenyataan, hari ini.
Mohd. Shahzihan menjelaskan, keputusan ia juga bertujuan mengatasi wujudnya segelintir pihak yang menawarkan imam solat tarawih dari luar negara dengan kadar bayaran tertentu, sekali gus menyebabkan peminggiran imam sedia ada, imam tempatan dan para huffaz di negeri ini.
“Ada juga situasi apabila kehadiran imam luar negara menimbulkan beberapa isu melibatkan perbezaan mazhab dalam pelaksanaan solat dan mengambil kesempatan mengutip derma.

“Kesemua itu dilakukan tanpa mendapat kebenaran dibawah Seksyen 106 Enakmen Pentadbiran Agama Islam (Negeri Selangor) 2003 Pindaan 2016,” ujarnya. – KOSMO! ONLINE


Alif Satar jumpa ‘kembar seiras’
Oleh KOSMO!

20 Mac 2023, 11:25 pm
PETALING JAYA – Akhirnya figura serba boleh, Alif Satar bersua muka dengan ‘kembar seirasnya’ yang tular baru-baru ini.
Kosmo! sebelum ini melaporkan, seorang gadis bertudung menjadi tular apabila wajahnya dikatakan sangat mirip dengan Alif.
Menerusi Instagram, Alif dilihat cukup ramah dan terbuka dengan berkongsi video ketika bertemu gadis tersebut di sebuah restoran.
“Hi semua, lihat siapa bersama saya. Dia kelihatan lebih Alif Satar daripada saya,” katanya.
Perkongsian itu membuatkan peminatnya sekali lagi teruja ekoran persamaan wajah mereka yang cukup ketara apabila berdiri bersebelahan.
“Ini baru betul barang ‘order’ dengan barang sampai,” ujar Radin yang juga penyampai radio popular.

“Memang sama sangat, bentuk gigi pun sama,” komen seorang pengguna.
“Memang sebiji. Kalau Alif sibuk penggambaran tak boleh datang acara ke apa boleh panggil dia ganti,” seloroh Puterakarl. – KOSMO! ONLINE


Pemandu Myvi, Wira terlibat kes langgar mati dua pejalan kaki ditahan
Oleh AZMI NORDIN

20 Mac 2023, 10:06 pm
KUALA LUMPUR – Dua lelaki maut selepas dirempuh kereta jenis Perodua Myvi yang melanggar kereta jenis Proton Wira, di Jalan Raja Laut, di sini, Sabtu lalu.
Ketua Polis Daerah Dang Wangi, Asisten Komisioner Noor Dellhan Yahaya berkata, kemalangan itu melibatkan empat buah kereta dan empat orang pejalan kaki sekitar pukul 3 pagi.
Katanya, siasatan awal mendapati kemalangan dipercayai berlaku apabila pemandu Perodua Myvi melanggar Proton Wira yang mengubah haluan.
“Akibat pelanggaran itu, kereta Perodua Myvi hilang kawalan lalu melanggar empat pejalan kaki sehingga salah seorang mangsa berusia 22 tahun parah dan meninggal dunia di lokasi kejadian.
“Seorang lagi pejalan kaki meninggal dunia semasa menerima rawatan di Zon Kecemasan Hospital Kuala Lumpur (HKL),” katanya dalam kenyataan, hari ini.
Menurut Dellhan, dua mangsa pejalan kaki yang lain terdiri daripada rakyat tempatan dan warga asing masih dirawat di hospital akibat cedera parah.

“Bagaimanapun, pemandu kereta jenis Proton Wira berusia 22 tahun dan Perodua Myvi berumur 20 tahun tidak mengalami kecederaan.
“Mereka kini sedang direman selama empat hari untuk siasatan lanjut,” ujarnya.
Kes diklasifikasikan di bawah Seksyen 41(1) Akta Pengangkutan Jalan 1987 kerana memandu secara berbahaya sehingga menyebabkan kematian.- KOSMO! ONLINE.


Kritik persembahan Jennie Blackpink, pelawak Indonesia ‘diserang’ peminat
Oleh KOSMO!

20 Mac 2023, 9:30 pm
JAKARTA – Seorang pelawak Indonesia menjadi mangsa kecaman peminat fanatik Jennie daripada kumpulan K-Pop terkenal, Blackpink selepas mengkritik penyanyi itu yang dikatakan kelihatan kurang bersemangat ketika mengadakan konsert di Jakarta minggu lalu, lapor laman berita Suara.com semalam.
Kiky Saputri, ‘diserang’ peminat Jennie di akaun media sosialnya sehingga ada yang menyamakan wajahnya dengan monyet.
Kiky sebelum itu mengeluarkan komen terhadap persembahan Jennie yang dikatakan kelihatan letih, malas dan tidak bersemangat ketika konsert Blackpink di Jakarta.
Kritikan tersebut tidak disenangi peminat Blackpink dengan ramai mendesak Kiky agar meminta maaf dan berfikir dahulu sebelum mengkritik.
“Sungguh kelakar si Kiky. Wajah seperti monyet. Semoga anda menjadi mandul. Boleh terima?” demikian menurut komen seorang netizen.
Kiky kemudian tampil menjawab kenyataan peminat itu dengan berkata: “Tidak dapat menerima idola mereka dikritik kelihatan penat. Tidak boleh ada orang lain yang bergurau atau memberi pandangan mengenai idola mereka (meskipun itu kenyataan).”

Tambah pelawak itu, keletihan adalah perkara biasa yang dialami seseorang bergelar artis. Namun, mereka tetap perlu bersikap profesional kerana peminat telah membayar harga tiket untuk menonton konsert.
“Kita menonton, kita bayar dan kita boleh memberikan pandangan. Itu pun dengan gurauan dan bukannya hinaan.
“Anda perlu faham sekiranya idolanya penat kerana mengadakan konsert di sana sini, sudah pasti ia akan memberi kesan kepada mutu persembahan. Namun, kerana mereka dibayar secara profesional, harus bersikap profesional. Ada orang berpendapat dia bagus, namun kalau ada yang berpendapat sebaliknya, kita tidak boleh buat apa-apa,” katanya. – Agensi


Pelaksanaan semula HSR perlu ditanggung syarikat swasta, bukan kerajaan – Anthony
Oleh ISKANDAR SHAH MOHAMED

20 Mac 2023, 11:46 pm
SHAH ALAM – Pelaksanaan semula Projek Keretapi Berkelajuan Tinggi (HSR) Kuala Lumpur-Singapura perlu ditanggung sepenuhnya oleh syarikat swasta dan bukannya dibiayai kerajaan.
Menteri Pengangkutan, Anthony Loke Siew Fook berkata, kerajaan mengalukan syarikat yang berminat meneruskan projek mega tersebut.
Kata beliau, pihaknya sedia berbincang dengan mana-mana pihak swasta yang sanggup menanggung risiko untuk membina infrastruktur itu.
“Perbincangan itu termasuk bersama syarikat konsesi untuk diperincikan dan kerajaan terbuka menerima sebarang cadangan.
“Kita boleh memberi kelulusan namun pihak itu perlu melabur sepenuhnya jika mahu melaksanakan HSR berkenaan,” katanya ketika ditemui selepas program TownHall Rakyat, di sini malam ini.
Tambahnya, kerajaan setakat ini belum menerima sebarang permohonan rasmi daripada pihak swasta.

Disember lalu, Kosmo! melaporkan kerajaan Johor sedia bekerjasama dengan kerajaan Persekutuan bagi mengkaji dan menilai semula pelaksanaan HSR.
Projek HSR yang menyasarkan penjimatan masa perjalanan di antara Singapura dan Kuala Lumpur dalam masa 90 minit dihentikan selepas beberapa penangguhan di bawah permintaan Malaysia dan akhirnya perjanjian itu luput pada Disember 2020.
Malaysia membayar lebih SG$102 juta (RM326.9 juta) sebagai pampasan kepada Singapura kerana pembatalan projek berkenaan. – KOSMO! ONLINE


Tokoh Siswa Kebangsaan 2022 milik Mifzal Salihin
Oleh MOHD. HUSNI MOHD. NOOR

20 Mac 2023, 10:15 pm
PUTRAJAYA – Anugerah Tokoh Siswa Kebangsaan 2022 menjadi milik Mifzal Salihin, 22, dari Universiti Malaya (UM).
Pelajar tahun tiga jurusan kejuruteraan mekanikal itu membawa pulang wang tunai RM3,000, trofi, tawaran biasiswa dan sijil.
Anugerah itu disampaikan sendiri oleh Menteri Pendidikan Tinggi, Datuk Seri Mohamed Khaled Nordin pada Majlis Anugerah Tokoh Siswa Kementerian Pendidikan Tinggi (KPT) 2022, di sini malam ini.
Mifzal ketika ditemui berkata, dia mengakui terpilih atas pembabitan aktifnya dalam platform pendidikan atas talian dikenali sebagai Afterkelas.com sejak tiga tahun lalu.
“Ketika ini, platform itu sudah mempunyai 50 tutor terdiri daripada pelajar-pelajar universiti yang mampu menjana sehingga RM1,500 sebulan.
“Afterkelas.com menghubungkan tutor dengan pelajar-pelajar sekolah menengah yang mengambil subjek Matematik dan Sains,” katanya.

Katanya, dia akan memperluaskan platform itu pada masa depan termasuk mewujudkan barisan tutor yang berpengkalan di setiap universiti di negara ini.
Sementara itu, Mohamed Khaled dalam ucapannya berkata, anugerah berkenaan adalah platform terbaik untuk memberi galakan kepada mahasiswa cemerlang dalam kepimpinan.
Beliau berkata, Anugerah Tokoh Siswa mula diperkenalkan sejak 2013 bagi memberi pengiktirafan kepada peranan individu dan badan mahasiswa di institusi pengajian tinggi (IPT).
“KPT sentiasa menghargai dan mengiktiraf kecemerlangan pelajar dalam pelbagai bidang merangkumi akademik, sahsiah dan kokurikulum.
“Pengiktirafan ini penting bagi memberi galakan kepada mahasiswa yang mempamerkan kecemerlangan kepimpinan dalam pelbagai lapangan,” katanya.
Katanya, sebanyak 916 penyertaan telah direkodkan tahun ini dan jumlah ini menunjukkan peningkatan penyertaan yang signifikan berbanding tahun-tahun sebelumnya. – KOSMO! ONLINE


LBS lancar rumah mampu milik di KITA @ Cybersouth
Oleh MUHAMMAD IKHWAN IDERIS

20 Mac 2023, 8:14 pm
PETALING JAYA – Pemaju perbandaran terkemuka, LBS Bina Group Berhad (LBS) mencatat kadar pengambilan luar biasa menjangkau sehingga 90 peratus bagi rumah setingkat KITA Bestari dalam tempoh dua minggu sejak projek kediaman itu dibuka untuk tempahan.
Disokong permintaan pasaran kukuh di kawasan berkenaan, LBS melancarkan KITA Bestari hari ini yang terletak di perbandaran Tanah Rizab Melayu KITA @ Cybersouth.
KITA Bestari terdiri daripada tiga jenis hartanah, iaitu rumah teres satu tingkat yang merangkumi 413 unit dengan jumlah nilai pembangunan kasar (GDV) RM217 juta, rumah dua tingkat (76 unit, GDV RM47 juta) serta rumah bandar (328 unit, GDV RM154 juta).
Rumah satu tingkat menawarkan keluasan binaan 1,094 kaki persegi dilengkapi dengan empat bilik tidur dan dua bilik air dengan harga yang berpatutan bermula daripada RM499,000.
Sistem berpagar dan berpengawal antara ciri-ciri keselamatan yang disediakan di KITA Bestari.
Rumah dua tingkat berharga daripada RM600,000 dengan keluasan binaan 1,447 kaki persegi, manakala harga jualan bagi rumah bandar bermula daripada RM459,900 dengan keluasan binaan 1,346 kaki persegi bagi unit bawah dan 1,483 kaki persegi untuk unit atas.
Pengerusi Eksekutif LBS, Tan Sri Lim Hock San berkata, sebagai pemaju perumahan rakyat, pihaknya kekal komited dengan matlamat untuk menyediakan rumah mampu milik dan berkualiti bagi memenuhi permintaan negara.

“Projek pembangunan KITA @ Cybersouth telah menerima sambutan yang menggalakkan daripada pembeli sejak pelancaran pertamanya pada tahun 2018.
“Berdasarkan rekod, rumah satu tingkat KITA Bestari telah terjual melebihi 90 peratus, yang menunjukkan tahap keyakinan tinggi pelanggan terhadap LBS.
“Pada 31 Disember 2022, LBS telah menyerahkan sejumlah 2,722 unit kunci rumah kepada pemilik yang telah membeli rumah teres dua tingkat KITA Harmoni, pangsapuri servis dan ruang kedai KITA Impian, serta rumah teres dua tingkat dan rumah bandar KITA Bayu,” katanya dalam satu kenyataan.
Lim Hock San
Berpegang teguh kepada tiga prinsip utama iaitu mampu milik, kesalinghubungan dan komuniti, penyediaan kemudahan di sekitar KITA Bestari memberi tumpuan menyeluruh bagi menggalakkan ikatan kekeluargaan menerusi pembinaan pusat kecergasan, gelanggang takraw serta bola keranjang.
Lengkap dengan sistem pembangunan berpagar dan berpengawal, ciri-ciri keselamatan merupakan faktor penting bagi pembangunan berkenaan, di samping harga yang berpatutan dan lokasi strategik yang terletak jauh dari kesibukan ibu kota di kawasan koridor selatan Lembah Klang Besar, antara Putrajaya dan Cyberjaya.
Selain itu, ia juga berdekatan dengan lebuh raya utama termasuk Lebuhraya Putrajaya-Cyberjaya melalui Lebuhraya Elite, Lebuhraya Maju (MEX), Lebuhraya Lembah Klang Selatan (SKVE), Lebuhraya Utara-Selatan (NSE), Lebuhraya Damansara-Puchong (LDP) dan Jalan Dengkil-Banting.
KITA @ Cybersouth terletak berdekatan dengan pelbagai kemudahan awam utama antaranya hab komersial, institusi kewangan, pusat pentadbiran kerajaan, institusi pengajian tinggi tempatan dan antarabangsa, lapangan terbang antarabangsa serta pusat penjagaan kesihatan.
Pelbagai kemudahan yang disediakan menggalakkan pengukuhan ikatan kekeluargaan.
KITA Bestari juga merupakan projek yang tersenarai dalam kempen LBS Fabulous Extra 2022-23, yang menawarkan hadiah cabutan bertuah bernilai RM1.5 juta untuk dimenangi termasuk Perodua Axia, motosikal, Cinema Home Soundbar, basikal gunung, televisyen 40 inci dan peralatan elektrik.
Pembeli rumah LBS juga bakal menikmati insentif tambahan seperti yuran tempahan rendah sebanyak RM500, pengecualian yuran guaman, ganjaran kesetiaan, skim pembayaran flexi, yuran keluar sifar dan pakej perabot.
Untuk maklumat lanjut tentang KITA Bestari, orang ramai boleh memilih untuk mengunjungi galeri jualan KITA @ Cybersouth dari pukul 10.00 pagi hingga 6.00 petang, layari laman virtual KITA Bestari atau hubungi 1700 81 8998.


Gagal beri komisen, bekas pekerja serang majikan guna keris
Oleh AZMI NORDIN

20 Mac 2023, 9:48 pm
KAJANG – Seorang bekas penjual kereta ditahan selepas mengugut dan mencederakan majikannya akibat tidak menerima wang komisen yang dijanjikan sebelum ini, dalam kejadian di sebuah syarikat jualan kereta di Kawasan Perusahaan Beranang, di sini, Sabtu lalu.
Ketua Polis Daerah Kajang, Asisten Komisioner Mohd Zaid Hassan berkata, satu laporan polis diterima pihak Bahagian Siasatan Jenayah, Ibu Pejabat Polis (IPD) Daerah Kajang daripada seorang pekerja syarikat tersebut sekitar pukul 10.15 pagi, hari kejadian.
Katanya, wanita berusia 29 tahun itu menyatakan telah didatangi seorang lelaki tempatan yang juga bekas pekerja di tempat jualan kereta itu sambil mengacukan sebilah keris kecil kepadanya.
“Suspek minta mangsa serta seorang lagi pekerja lelaki untuk dijadikan tebusan dan mahu membawanya pergi ke lokasi yang tidak diketahui.
“Ekoran kejadian itu, majikan mangsa telah cuba merampas senjata yang dipegang suspek dan telah berlaku pergelutan.
“Pergelutan itu mengakibatkan majikan mangsa mengalami kecederaan luka di tangan akibat terkena pisau tersebut,” katanya dalam kenyataan, hari ini.

Menurut Zaid, suspek yang berumur 39 tahun berjaya ditangkap dan diserahkan kepada pihak polis dan pemeriksaan mendapati, suspek memiliki dadah jenis erimin 5 dan ujian air kencing positif dadah yang sama.
Jelas Zaid, punca kejadian ialah disebabkan suspek tidak diberi wang komisen yang telah dijanjikan majikannya sebelum itu.
“Suspek kemudian telah ditahan reman selama empat hari sehingga Rabu ini.
“Kes disiasat di bawah Seksyen 323/506 Kanun Keseksaan dan akan dituduh di bawah Seksyen 12(2) Akta Dadah Berbahaya kerana memiliki dadah jenis erimin 5.
“Suspek akan dituduh esok pada pukul 9 pagi di Mahkamah Majistret Bangi,” katanya.
Orang ramai yang mempunyai maklumat mengenai kes ini boleh menghubungi mana-mana balai polis terdekat atau Pegawai Penyiasat kes Sarjan Ahmad Faizal Hasan di talian 019-7691924 bagi membantu siasatan.- KOSMO! ONLINE


Tetamu kenduri kahwin digelar ‘kedai emas bergerak’
Oleh KOSMO

20 Mac 2023, 8:30 pm
JAKARTA – Sebuah klip video tular di media sosial Indonesia memaparkan aksi  jemputan majlis perkahwinan yang memakai pelbagai jenis barang kemas dalam kuantiti banyak sehingga digelar ‘kedai emas bergerak’, lapor portal berita Wolipop.
Video yang dikongsikan di laman TikTok itu menunjukkan kumpulan wanita separuh usia memakai pakaian dalam tona senada bersama perhiasan emas bersaiz besar yang memenuhi badan mereka.
Ada antara mereka turut memegang wang tunai serta mengira duit pada majlis tersebut.
Menurut individu yang memuat naik video tersebut, Fahrozi, majlis perkahwinan itu berlangsung pada 12 Mac lalu di Bangkalan, Madura.
Fahrozi  yang merupakan seorang jurugambar berkata,  dia sudah biasa melihat  wanita di Bangkalan memakai barang kemas yang banyak.
“Penduduk Madura sama seperti etnik Bugis di mana mereka mempunyai budaya memakai semua barangan kemas yang ada ketika menghadiri acara perkahwinan,” kata Fahrozi.

Video tersebut dimuat naik bersama keterangan berbunyi: “Mahukah anda mempunyai ibu mentua orang Madura?”
Ia kemudian menjadi tular dan menerima pelbagai komen daripada netizen.
“Kedai emas bergerak,” kata seorang pengguna media sosial. – AGENSI


Toyota terima 5,000 unit tempahan Vios generasi keempat
Oleh AFIFI HAFIZ MOHD NOR

20 Mac 2023, 9:39 pm
PETALING JAYA – UMW Toyota Motor telah menerima 5,000 unit tempahan model Vios generasi keempat, sejak dibuka pada 24 Februari lalu.
Menurut Presidennya, Datuk Ravindran K, pihaknya menerima maklum balas luar biasa untuk model itu dan ia adalah bukti populariti Toyota Vios di pasaran Malaysia.
“Kami telah melancarkan model Vios generasi keempat yang merupakan sedan subkompak popular dalam pasaran kereta bukan nasional Malaysia.
“Sehingga kini lebih setengah juta unit Vios terjual sejak diperkenalkan pada tahun 2003,” katanya pada majlis pelancaran model itu di M Resort Hotel, di sini malam ini.
Tambahnya, dua varian ditawarkan iaitu 1.5 G (AT) dan 1.5 E (AT) serta lima pilihan warna dengan Spicy Scarlet (merah) tampil sebagai pilihan terkini.
“Model baharu yang amat dinanti-nantikan ini menawarkan prestasi lebih baik, pecutan lebih pantas dan teknologi baharu menjadikannya pilihan lebih menarik kepada pelanggan yang sedang mencari kereta yang boleh dipercayai, cekap dan mampu milik.

“Selaras dengan trend Toyota dalam menawarkan kereta lebih baik, kami telah menggabungkan teknologi automotif termaju dengan spesifikasi yang di naik taraf bagi menyediakan nilai terunggul dalam pemilikan model ini,” tambahnya.
Jelasnya, model itu menggunakan enjin 1.5-liter DOHC Dual VVT-i yang telah dipertingkatkan dan transmisi tujuh kelajuan CVT dengan Sequential Shiftmatic.
Model itu ditawarkan pada harga bermula RM89,600 dan sebarang maklumat lanjut, boleh hubungi talian bebas tol Toyota di 1-800-8-TOYOTA (1800-8-869682). – KOSMO! ONLINE


Lelaki simpan 80 tong gas petroleum dalam stor ditahan
Oleh ISWAN SHAFIQ ISA

20 Mac 2023, 7:24 pm
SEBERANG PERAI – Seorang lelaki berusia 38 tahun ditahan bersama 80 tong gas petroleum cecair (LPG) yang disimpan di sebuah stor khas di Permatang Pasir, Balik Pulau, dekat sini Jumaat lalu.
Pengarah Kementerian Perdagangan Dalam Negeri dan Kos Sara Hidup (KPDN) Pulau Pinang, S. Jegan berkata, dalam serbuan sama, pihaknya turut menyita sebuah lori yang digunakan untuk membekalkan barang kawalan tersebut dengan anggaran rampasan berjumlah RM23,528.
“Kes tersebut disiasat di bawah Akta Kawalan Bekalan 1961 yang mana jika sabit kesalahan boleh didenda sehingga RM1 juta atau penjara selama tiga tahun atau kedua-duanya sekali,” katanya dalam sidang akhbar di Kompleks Penyimpanan Ekshibit KPDN, di Bukit Minyak, di sini.


12 hari hilang, warga emas ditemui meninggal dunia
Oleh CHERINE JON

20 Mac 2023, 6:54 pm
SERIAN – Lelaki warga emas yang dilaporkan hilang di Kampung Taee, di sini pada 9 Mac lalu ditemui meninggal dunia di bawah bukit dalam kawasan ladang kelapa sawit, hari ini.
Jurucakap Pusat Gerakan Operasi Bomba Sarawak berkata, mayat mangsa berusia 73 tahun itu dijumpai oleh pekerja ladang kelapa sawit pada jarak empat kilometer dari rumah mangsa selepas 12 hari hilang di dalam hutan.
Katanya, susulan laporan yang diterima mengenai penemuan mayat itu, anggota dari Balai Bomba dan Penyelamat (BBP) Serian segera dikerahkan ke lokasi.
“Komander operasi memaklumkan benar ada mayat berada di bawah bukit dalam kawasan ladang kelapa sawit.
“Mayat itu adalah mangsa yang dilaporkan hilang pada 9 Mac lepas setelah pengecaman dibuat melalui pakaian mangsa oleh anak mangsa,” katanya dalam kenyataan, hari ini.
Beliau berkata, mayat mangsa telah diserahkan kepada pihak polis untuk dihantar ke Hospital Serian bagi tindakan lanjut. – KOSMO! ONLINE


Lelaki, wanita Filipina dicekup bawa 34 kg ganja dalam kereta
Oleh AIMUNI TUAN LAH

20 Mac 2023, 7:07 pm
GUA MUSANG – Seorang lelaki dan seorang wanita warga Filipina ditahan selepas dipercayai membawa dadah jenis ganja bernilai RM85,000 dalam pemeriksaan di Kilometer 8, Jalan Gua Musang-Kuala Lipis berhampiran Tanah Putih di sini, semalam.
Lelaki warga tempatan berusia 24 tahun yang memandu kereta jenis Perodua Axia dan penumpang wanita berusia 46 tahun itu diberkas kira-kira pukul 6 petang.
Ketua Polis Daerah Gua Musang, Superintendan Sik Choon Foo berkata, pemeriksaaan di dalam kereta itu menemui sebanyak 34 bungkusan ketulan mampat daun kering di bahagian tempat duduk penumpang belakang.
Katanya, ketulan daun yang dipercayai dadah jenis ganja seberat 34 kilogram itu dipercayai diperoleh dari negara jiran serta dibawa ke Kuala Lumpur untuk dijual di pasaran Lembah Klang dan dibungkus di dalam kotak syarikat kurier.
“Polis percaya ia merupakan penghantaran kali kedua oleh suspek dan ujian saringan air kencing mendapati, suspek lelaki positif dadah jenis methamphetamine, manakala wanita itu negatif dadah,” katanya pada sidang akhbar di Ibu Pejabat Polis Daerah (IPD) Gua Musang, hari ini.
Kedua-dua suspek ditahan reman selama tujuh hari bermula hari ini untuk siasatan lanjut mengikut Seksyen 39B Akta Dadah Berbahaya 1952 dan Seksyen 15 (1) (a) Akta Dadah Berbahaya 1952. – KOSMO! ONLINE


Britain tawar 20 jawatan gaji lumayan tanpa perlu ijazah
Oleh KOSMO!

20 Mac 2023, 6:30 pm
LONDON – Pengurus permainan kasino muncul pekerjaan menawarkan gaji paling lumayan tanpa memerlukan kelayakan akademik, demikian menurut senarai  yang dikeluarkan  laman pencarian  pekerjaan Britain, Adzuna seperti dilaporkan akhbar The Sun.
Laman tersebut menyenaraikan 20 pekerjaan yang tidak memerlukan kelulusan universiti namun mampu menawarkan gaji jauh lebih daripada purata gaji tahunan Britain iaitu sebanyak  £33,000 (RM180,352).
“Ada antaranya menawarkan gaji sehingga £90,000 (RM491,871) setahun dan untuk kebanyakan jawatan, pengetahuan dan skil adalah lebih penting daripada pendidikan formal.
“Sekeping ijazah universiti tidak lagi menjadi ‘tiket’ kepada kerjaya bergaji lumayan kerana lebih banyak industri ingin mengembangkan kumpulan bakat mereka kepada rangkaian pemohon yang pelbagai selain turut menawarkan latihan semasa bekerja,” kata pengasas bersama Adzuna, Andrew Hunter.
Tambah Hunter, sektor teknologi maklumat (IT) adalah contoh terbaik di mana jawatan seperti pakar scrum, penggodam beretika dan pembangun perisian dibuka kepada calon yang mahir walaupun tidak mempunyai ijazah dalam bidang sains komputer.
Contohnya, pakar scrum yang bertindak sebagai pengurus projek untuk IT dan pembangunan teknologi boleh menerima bayaran sehingga £62,000 (RM338,784) setahun.

Selain itu, juruterbang komersial, penggodam beretika dan pengawal trafik udara juga antara pekerjaan yang menawarkan gaji sehingga £60,000 (RM327,855) setahun. – Agensi


Tanya mereka sendiri – Fadzil Zahari
Oleh HANISAH SELAMAT

20 Mac 2023, 7:35 pm
PETALING JAYA – Adik kepada pelakon Farid Kamil, Fadzil Zahari lebih selesa untuk tidak mengulas isu rumah tangga abangnya dengan Diana Danielle.
Katanya, lebih baik kemusykilan mahupun pertanyaan tentang punca kakak iparnya bertindak sedemikian ditanya kepada Farid dan Diana sendiri.
“Saya tak boleh ulas perkara membabitkan rumah tangga mereka. Saya minta maaf sangat-sangat.
“Lebih sesuai kalau tuan punya badan sendiri yang kongsi atau perincikan sebab ini (hal) peribadi,” katanya ketika dihubungi Kosmo! Online.
Pasangan yang dilihat bahagia itu mengejutkan ramai apabila hadir ke Mahkamah Rendah Syariah Subang Bestari di Shah Alam, hari ini, bagi sebutan permohonan cerai diajukan Diana.
Aktres berusia 32 tahun itu menfailkan permohonan tersebut pada awal bulan ini atas alasan tiada persefahaman dan berlaku shiqaq atau perbalahan berpanjangan.

Bagaimanapun, Farid atau nama sebenarnya, Farid Kamil Zahari, 42, enggan melafazkan cerai terhadap isterinya.
Sehubungan itu, Hakim Syarie, Shukran Yusof memerintahkan mereka untuk menjalani proses Jawatankuasa Pendamai (JKP).
Menerusi mesej Whatsapp kepada Kosmo! Online, pelakon filem Anwar: The Untold Story itu menyerahkan semuanya kepada mahkamah.
Sehingga kini, Diana mengambil pendekatan mengunci mulut apabila enggan menjawab panggilan mahupun mesej berhubung kemelut dihadapi.
Pada masa sama, timbul dakwaan mengatakan bapa kepada dua cahaya mata itu tidak dapat bertemu anak-anak selain dihalang masuk ke dalam rumah sejak awal bulan ini.
Berita membabitkan pasangan tersebut mengejutkan ramai apatah lagi mereka baru pulang dari mengerjakan umrah bersama anak-anak akhir bulan lalu.
Terdahulu, pada 2016 pernah bertebaran spekulasi perkahwinan mereka goyah apabila Diana didakwa hadir ke Mahkamah Syariah.
Rumah tangga yang dibina pada November 2012 dikurniakan sepasang cahaya mata iaitu Muhammad, 10, dan Aurora, 7 tahun. – KOSMO! ONLINE


Pengantin terlupa majlis perkahwinan sendiri
Oleh KOSMO

20 Mac 2023, 7:30 pm
NEW DELHI – Seorang lelaki di India terpaksa berputih mata apabila gagal melangsungkan perkahwinan selepas tidak hadir ke majlisnya sendiri gara-gara mabuk, lapor laman berita India Times kelmarin.
Dalam kejadian di negeri Bihar pada Isnin minggu lepas, pengantin lelaki tersebut dikatakan mabuk teruk pada malam menjelang majlis perkahwinannya.
Ia membuatkan dia tidak sedarkan diri pada hari perkahwinannya tanpa diketahui sesiapa dan hanya benar-benar tersedar lewat Selasa lepas.
Lebih malang, pengantin perempuan enggan mengahwininya dan mahu membatalkan perkahwinan mereka kerana berang dimalukan lelaki berkenaan.
Menurut pengantin perempuan, dia enggan berkahwin dengan lelaki yang tidak memahami erti tanggungjawab.
Disebabkan telah banyak berhabis duit untuk majlis perkahwinan itu, keluarga pengantin perempuan meminta ganti rugi daripada pengantin lelaki dan keluarganya.

Situasi menjadi lebih tegang apabila keluarga pengantin perempuan menjadikan sebilangan keluarga pengantin lelaki sebagai tahanan bagi meminta wang ganti rugi.
Insiden itu bagaimanapun selesai selepas polis tiba dengan laporan menyebut bahawa kedua-dua keluarga telah mencapai penyelesaian yang dipersetujui bersama tanpa mendedahkan penyelesaian tersebut. – Agensi


Kerajaan cadang pelepasan cukai klinik pergigian swasta pinggir, luar bandar
Oleh TUAN NURHIDAYAH TUAN AB.GHANI

20 Mac 2023, 7:16 pm
KUALA LUMPUR -Kerajaan bercadang memberi pelepasan cukai kepada klinik pergigian swasta di kawasan pinggir serta luar bandar.
Perkara berkenaan diutarakan oleh Timbalan Perdana Menteri, Datuk Seri Fadillah Yusof, selepas menyempurnakan Majlis Perasmian Sambutan Hari Kesihatan Mulut Sedunia 2023 dan Pelancaran Dasar Kesihatan Pergigian Kebangsaan di Auditorium Sasana Kijang, Bank Negara Malaysia, hari ini.
“Timbalan Menteri Kesihatan (Lukanisman Awang Sauni) tadi menyuarakan kita perlu salah satunya tingkatkan servis dalam bidang pergigian, khususnya di pinggir, luar bandar di kawasan kurangnya fasiliti sama ada di peringkat kerajaan mahupun peringkat swasta.
“Jaringan hubungan antara kesihatan awam di bawah Kementerian Kesihatan (KKM), persatuan dan klinik swasta dapat tingkatkan pembukaan perkhidmatan pergigian walaupun kita ada ‘mobile clinic’.
“Tetapi ia tidak mencukupi. Sebab itu satu daripada permintaan mereka (doktor pergigian) adalah pelepasan cukai. Apabila mereka membuka klinik pergigian, ia membantu mereka dari segi kos.
“Insya-Allah saya akan kemukakan perkara berkenan kepada Kementerian Kewangan bagi menyokong usaha ini,” katanya ketika sidang akhbar, petang tadi.

Hadir sama Timbalan Menteri Kesihatan, Lukanisman Awang Sauni dan Presiden Persatuan Doktor Pergigian Malaysia (MDA), Dr Lim Chiew Wooi.
Sementara itu, Lukanisman pula berharap Perdana Menteri dapat menambah fasiliti pergigian di kawasan bandar dan luar bandar. – KOSMO! ONLINE.


‘Jika bukan pelakon, saya mungkin jadi ejen insurans’
Oleh NUR EMIRA SAIZALI

20 Mac 2023, 7:02 pm
PETALING JAYA – Aktor popular Meerqeen memberitahu dia mungkin akan bekerja sebagai ejen insurans sekiranya tidak menjadi seorang pelakon.
Meerqeen atau nama penuhnya Muhammad Shameer Shauqeen Shaiful Izam berkata, perkara tersebut tidak mustahil untuk berlaku kerana dia pernah melanjutkan pengajian berkaitan insurans sebelum ini.
“Jika tidak menjadi pelakon, mungkin saya seorang ejen insurans kerana sebelum ini saya belajar jurusan tersebut.
“Pada awalnya ayah juga pernah tidak setuju saya sertai industri seni tetapi kini dia menjadi penyokong utama saya,” katanya dalam sebuah program, semalam.
Dalam temu bual sama, bintang drama Melur Untuk Firdaus itu memberitahu pernah mempunyai impian untuk dikenali suatu hari nanti.
“Saya ada impian untuk orang lihat saya pada masa depan.

“Malah, saya juga pernah bayangkan hal itu dan menetapkannya sebagai salah satu sasaran dalam hidup.
“Namun, saya tak sangka semuanya datang secepat ini,” kata bekas finalis Hero Remaja 2020 berkenaan.
Nama Meerqeen sebelum ini meledak selepas membintangi drama Melur Untuk Firdaus bersama Anna Jobling.
Popularitinya bukan setakat di tanah air tetapi turut melebar ke Indonesia, Singapura dan Brunei. – KOSMO! ONLINE


Kos haji meningkat
Oleh Abdul Rahman Razali

20 Mac 2023, 7:36 pm
Kos haji meningkat | 15 MINIT MMTV 20 MAC 2023


Bukan tamat Touch ‘n Go, cuma sistem bayaran dipelbagai- Anthony
Oleh AMREE AHMAD

20 Mac 2023, 7:32 pm
SEPANG- Menteri Pengangkutan, Anthony Loke Siew Fook, menafikan spekulasi pihak tertentu yang mendakwa kononnya perkhidmatan pembayaran menerusi kad Touch ‘n Go akan ditamatkan.
Sebaliknya, beliau menjelaskan, mod atau kaedah pembayaran itu akan dipelbagaikan.
“Bukan mahu tamat langsung Touch ‘n Go tetapi selepas ini sistem itu akan menjadi salah satu kaedah pembayaran dan bukan lagi satu-satunya yang sedia ada,” katanya kepada pemberita di Lapangan Terbang Antarabangsa Kuala Lumpur, di sini tadi.
Semalam, Perdana Menteri, Datuk Seri Anwar Ibrahim ketika sesi bersama belia ada menyatakan kemungkinan pihak kerajaan memansuhkan trend monopoli oleh Touch ‘n Go.
Mengulas lanjut, katanya, pihak kerajaan juga menyedari rungutan masyarakat yang mendedahkan sukar mendapatkan kad baharu Touch n’ Go apabila kad lama tamat tarikh luput.
“Justeru, mesyuarat Kabinet baru-baru ini meminta kementerian saya agar disegerakan kaedah pembayaran secara terbuka dengan melibatkan semua jenis sistem,” jelasnya. – KOSMO! ONLINE


Satu-satunya murid dalam kelas, ‘bolot’ semua jawatan
Oleh KOSMO!

20 Mac 2023, 5:47 pm
PETALING JAYA – Ketika kanak-kanak di sekolah lain seronok berkenalan dengan rakan baru, lain pula situasi yang berlaku kepada seorang murid darjah enam di Sabah, apabila menjadi satu-satunya murid di dalam kelasnya.
Menerusi hantaran yang dimuat naik oleh guru kelasnya dikenali sebagai Cikgu Aben di Facebook, murid tersebut dikenali dengan nama Errone Erwine dan bersekolah di Sekolah Kebangsaan Ruminding, Sabah.
“Seorang sahaja murid saya tahun ini, dia ketua kelas, dia pengawas, dia juga tukang sapu, tukang lap tingkap semua hari-hari. Hari-hari dia, tiada orang lain,” tulis cikgu itu.
Difahamkan juga, jumlah murid yang mendaftar di sekolah itu pada tahun ini adalah sebanyak 10 orang sahaja.
Sehingga kini, hantaran tersebut telah mendapat 5,500 tanda suka, 931 komen dan 1,100 perkongsian.
Tinjauan Kosmo! di ruangan komen mendapati ramai yang terhibur dengan kejadian yang jarang-jarang berlaku ekoran kebiasannya jumlah murid adalah ramai dalam satu kelas.

“Kalau dia tidak hadir macam mana? Terpinga-pinga cikgu sendirian dalam kelas,” komen Nasfarina.
“Kalau perhimpunan macam mana itu? Tetapi senanglah dia terpilih wakil sekolah untuk sukan olahraga itu cikgu,” komen Stenz Chang.
“Untung murid ini. Macam kelas persendirian dan ‘homeschool’,” komen pengguna yang lain pula. – KOSMO! ONLINE


Sky Suite Airport Lounge tarikan baharu KLIA Terminal 2
Oleh KAMARIAH KHALIDI

20 Mac 2023, 5:13 pm
SEPANG- Malaysia Airports Holdings Berhad (MAHB) hari ini melancarkan pembukaan Sky Suite Airport Lounge, di Lapangan Terbang Antarabangsa Kuala Lumpur Terminal 2.
Pengerusi Malaysia Airports, Tan Sri Zainun Ali berkata, ruang menunggu beroperasi secara rasmi esok itu merupakan ‘pit-stop’ sempurna untuk penumpang domestik dan antarabangsa beristirehat sebelum penerbangan berlepas.
“Pembukaan Sky Suite Airport Lounge di KLIA Terminal 2 ini merupakan satu lagi peristiwa penting bagi Malaysia Airports sebagai menandakan pemulihan sektor penerbangan dan pelancongan di negara ini.
“Sebagai syarikat pengendali yang menguruskan 39 buah lapangan terbang di Malaysia, kami melihat tanda-tanda pertumbuhan penumpang yang sihat serta yakin untuk menyaksikan pergerakan penumpang domestik dan antarabangsa, malah melepasi tahap pra pandemik tidak lama lagi,” katanya ketika berucap pada majlis pembukaan Sky Suite Airport Lounge di KLIA Terminal 2, di sini hari ini.
Beliau berkata, terdapat pelbagai kemudahan yang selesa tersedia di ruang menunggu berkenaan termasuk kerusi urut, hidangan ringan percuma, club-style bar, Wi-Fi berkelajuan tinggi, saluran TV satelit, tandas peribadi dan surau serta bilik VIP yang boleh digunakan untuk mesyuarat peribadi.
Tambahnya, lounge tersebut juga sesuai untuk pengembara yang mempunyai jadual padat kerana terdapat ruang pengecasan gajet yang disediakan untuk mereka menyelesaikan kerja sementara menunggu waktu penerbangan.

Sky Suite Airport Lounge yang terletak di aras tiga KLIA Terminal 2 itu beroperasi 24 jam untuk para pengembara.- KOSMO! ONLINE


Melaka tawar resort kolam air panas Ogos depan
Oleh DIYANATUL ATIQAH ZAKARYA

20 Mac 2023, 5:32 pm
ALOR GAJAH – Projek menaik taraf Kompleks Air Panas Gadek menjadi sebuah resort dengan konsep spa dan kesihatan (wellness and spa) dijangka siap pada Ogos depan dengan kos pembinaan RM17.9 juta.
Ketua Menteri Melaka, Datuk Seri Sulaiman Md. Ali berkata, resort itu bakal menarik seramai 360,000 pengunjung, sekali gus menjadi lokasi baharu pelancongan sempena Tahun Melawat Melaka 2024.
Katanya, pembinaan itu dilengkapi sebuah hotel yang menyediakan 20 unit bilik, selain lapan chalet jenis keluarga dan individu dengan kolam air panas persendirian.
“Projek ini diluluskan di bawah Rancangan Malaysia Ke-11 di atas tanah berkeluasan 4.04 hektar sekali gus meningkatkan jumlah sasaran Tahun Melawat Melaka 2024 kepada 8.6 juta orang,”katanya pada sidang akhbar selepas meninjau projek pembangunan Kompleks Air Panas Gadek, di sini, hari ini.
Tambahnya, Kompleks Air Panas Gadek merupakan salah satu daripada 138 ikon pelancongan utama negeri dan menjadi khazanah negara kerana memiliki manfaat kesihatan semulajadi dengan kandungan sulfurik.
Mengulas lanjut beliau berkata, antara kemudahan lain disediakan adalah dewan serbaguna berkapasiti 500 tetamu serta surau (50 jemaah) selain kolam air panas, taman tema air dan sebuah restoran.

“Proses pembinaan mencapai 62 peratus dan kita harap pihak kontraktor dapat menyiapkannya mengikut jadual ditetapkan,” katanya. – KOSMO! ONLINE


Lagu bahasa Melayu, Amirchik sahut cabaran demi peminat
Oleh NUR EMIRA SAIZALI

20 Mac 2023, 4:55 pm
PETALING JAYA – Penyanyi kelahiran Rusia, Amirchik tidak menyangka lagu bahasa Melayu berjudul Cinta Ini yang diterjemahkan daripada single Eta Lyubov mendapat sambutan hebat daripada peminatnya di sini.
Kata penyanyi berusia 19 tahun berkenaan, keputusan dia menterjemahkan lirik Eta Lyubov tersebut dalam bahasa Melayu dengan tujuan mengelakkan kekeliruan mengenai maksud lagu tersebut.
“Sejak lagu itu tular dalam TikTok, ramai yang muncul dengan lirik parodi sehingga peminat keliru mengenai mesej yang hendak disampaikan.
“Jadi, saya ambil inisiatif menterjemahkannya kepada bahasa Melayu memandangkan saya juga mempunyai ramai peminat di Malaysia dan Indonesia,” katanya kepada Kosmo! Online, baru-baru ini.
Ditanya tentang tahap kesukarannya menyanyi dalam bahasa Melayu, dia tidak menafikan hal tersebut namun semua itu sanggup dilakukan demi peminat.
Dia bagaimanapun bersyukur kerana banyak dibantu oleh penulis lirik Cinta Ini iaitu penyanyi Mark Adam.

“Sebenarnya, agak susah juga untuk saya sebut setiap patah perkataan dan memerlukan banyak latihan.
“Jika hendak dibandingkan, bahasa Korea lebih sukar. Saya sendiri pun masih tidak begitu fasih berbahasa Inggeris dan sedang belajar memperbaikinya.
“Sekarang pun saya cuma tahu sebut beberapa patah perkataan sahaja dalam bahasa Melayu,” katanya lagi.
Sementara itu, Amirchik ingin terus meneroka pelbagai genre muzik selain memasang impian untuk memahat namanya di seluruh dunia.
“Melihat kejayaan lagu Eta Lyubov membuatkan saya lebih bersemangat untuk bekerja lebih keras untuk menjadi seorang penyanyi dikenali di seluruh dunia.
“Mungkin selepas ini saya akan muncul dengan lagu yang mengetengahkan pelbagai bahasa, selari dengan kehendak peminat,” jelasnya.
Sekadar info, Amirchik bakal terlibat mengadakan persembahan sempena Hoorrey X Fest Raya yang akan diadakan pada 19 hingga 21 April depan di Pusat Dagangan Dunia Kuala Lumpur (WTCKL).
Hoorrey X Fest Raya merupakan sebuah festival membeli-belah terbesar raya yang turut menghimpunkan lebih 100 usahawan selebriti popular tanah air.
Antara rakan artis yang terlibat termasuk Lann A To Z, Jaafar Onn, Ayie Floor 88 dan Elyana. – KOSMO! ONLINE


PM Thailand bubar Parlimen, umum pilihan raya
Oleh KOSMO!

20 Mac 2023, 5:03 pm
BANGKOK – Perdana Menteri Prayut Chan-O-Cha membubarkan  Parlimen Thailand hari ini bagi tujuan mengadakan pilihan raya umum pada Mei ini ketika bekas pemimpin rampasan kuasa itu berusaha melanjutkan pentadbiran disokong tentera.
Pilihan raya itu menyaksikan Prayut yang mengambil alih kuasa dalam kudeta pada 2014, ditentang oleh anak perempuan bilionair dan bekas perdana menteri, Thaksin Shinawatra. Thaksin  masih membayangi senario politik Thailand walaupun hidup dalam buangan selama lebih satu dekad.
Pembangkang utama, parti Pheu Thai yang diterajui oleh Paetongtarn Shinawatra mendahului tinjauan pendapat tetapi perlembagaan yang dirombak oleh junta tentera pada 2017 menjadikan parti berkenaan sukar menduduki kerusi Perdana Menteri.
Kenyataan warta rasmi, Royal Gazette yang disiarkan hari ini mengumumkan pembubaran itu, manakala Suruhanjaya Pilihan Raya akan mengesahkan tarikh pilihan raya umum kemudian dengan 7 atau 14 Mei dikatakan paling berkemungkinan.
Pilihan raya umum itu adalah yang kedua sejak rampasan kuasa pada 2014 dan pertama sejak Thailand digegarkan oleh siri tunjuk perasaan prodemokrasi yang diterajui oleh golongan belia di Bangkok pada 2020.
Kempen tidak rasmi telah berjalan selama berminggu-minggu dengan peningkatan kos sara hidup dan kelembapan  Thailand pulih daripada pandemik menjadi agenda utama.

Satu kaji selidik yang disiarkan semalam menunjukkan Prayut berada di tempat ketiga dengan undian 15 peratus, jauh ketinggalan berbanding 38 peratus responden yang memilih Paetongtarn. – AFP


Masalah bekalan air di Kedah dijangka lebih serius
Oleh MOHD. RAFIE AZIMI

20 Mac 2023, 4:50 pm
ALOR SETAR – Fenomena La Nina lemah yang melanda utara Semenanjung ketika ini memberi kesan terhadap masalah bekalan air yang sememangnya dalam keadaan kritikal di Kedah.
Syarikat Air Darul Aman (SADA) dalam satu kenyataan memaklumkan, cuaca kering dan taburan hujan berkurangan sejak sebulan lalu menyebabkan sumber air mentah yang diperoleh dari Gunung Jerai berkurangan.
Katanya, rekod menunjukkan penurunan mendadak pengeluaran air terawat sehingga 50 peratus di loji ‘Headworks’ iaitu di Loji Rawatan Air (LRA) Tupah, LRA Merbok, LRA Gurun serta LRA Pulau Tuba di Langkawi.
“Keadaan itu turut menyebabkan sumber air mentah dari Sungai Muda yang membekalkan air mentah ke LRA Sungai Petani dan LRA Pinang Tunggal mengalami paras penyusutan.
“Buat masa ini SADA telah memasang empat pam angkat rendah bagi membantu mengepam air mentah yang sedia ada untuk membolehkan loji terus beroperasi,” katanya di sini hari ini.
Menurut kenyataan itu, situasi tersebut sekali gus menyebabkan kolam imbangan dan kolam simpanan berada pada paras minimum.

“Rentetan itu, beberapa kawasan di daerah Kuala Muda telah mengalami gangguan bekalan air antaranya di Semeling, Merbok, Tanjung Dawai, dan Singkir.
“Begitu juga di Bandar Baru Sungai Lalang, Taman Bukit Bayu, Taman Semarak Fasa 2, Harvard dan Sungai Toh Pawang,” ujarnya.
Katanya, pelbagai kaedah telah dicadangkan untuk mengatasi masalah itu dalam usaha untuk mengurangkan beban pengguna terjejas.
“Tindakan segera adalah melalui penghantaran lori tangki air secara berjadual yang dilaksanakan,” jelasnya.
Kalangan pengguna dinasihatkan supaya menggunakan air secara berhemah dalam melakukan aktiviti harian, khususnya sepanjang musim kemarau yang dijangka berlarutan bagi menjamin bekalan air terawat dapat disalurkan secara berterusan.
“Sebagai syarikat operator air negeri, SADA memahami kesulitan dihadapi oleh pengguna dan sentiasa berusaha meningkatkan mutu perkhidmatan bagi memastikan isu gangguan bekalan air dapat diselesaikan dan tidak berulang,” katanya. – KOSMO! ONLINE


Lebih 50,000 liter diesel subsidi dirampas
Oleh ISWAN SHAFIQ ISA

20 Mac 2023, 6:18 pm
SEBERANG PERAI – Pejabat Kementerian Perdagangan Dalam Negeri dan Kos Sara Hidup (KPDN) Pulau Pinang merekodkan sebanyak lapan kes membabitkan rampasan diesel berjumlah 50,340 liter sepanjang pelaksanaan Ops Tiris.
Pengarah KPDN negeri, S. Jegan berkata, jumlah itu termasuk dua kes rampasan diesel bersubsidi yang dilakukan di dua lokasi berasingan iaitu di Bandar Perda, Bukit Mertajam, kelmarin dan Sungai Bakap, Nibong Tebal sehari kemudian.
Menurutnya, dalam kes pertama, pihaknya berjaya mengesan sebuah lori seberat tujuh tan yang mencurigakan hasil pemantauan terhadap sebuah stesen minyak kira-kira pukul 3 petang.
“Pemandu lori tersebut membuat pembelian berulang dari sebuah stesen minyak ke stesen minyak lain dan apabila sedar diekori, dia kemudian hentikan kenderaan di Bandar Perda sebelum melarikan diri,” katanya dalam satu sidang akhbar, di sini hari ini.
Jegan memberitahu, hasil pemeriksaan terhadap lori terbabit kemudian menemui satu unit tangki besi tambahan yang disyaki mengandungi diesel selain dua unit pam motor dan hos di bahagian lantai lori berkenaan yang digunakan untuk menyedut minyak diesel dari tangki asal.
“Dalam hal ini, pihak KPDN turut mengesyaki bahawa sindiket tersebut menggunakan khidmat tonto bagi mengawasi aktiviti mereka selain memantau pergerakan pihak berkuasa,” katanya yang memberitahu kes disiasat di bawah Akta Kawalan Bekalan (AKB) 1961. – KOSMO! ONLINE


Diskaun saman trafik hingga 60 peratus
Oleh AZMI NORDIN

20 Mac 2023, 6:27 pm
KUALA LUMPUR – Polis Diraja Malaysia (PDRM) melalui Jabatan Siasatan Dan Penguatkuasaan Trafik (JSPT) menawarkan pengurangan kadar kompaun dan saman sehingga 60 peratus sempena Hari Polis Ke-216.
PDRM menerusi kenyataan di Facebook memaklumkan, tawaran itu diberikan bermula hari ini sehingga 31 Mac.
“Tawaran pengurangan kompaun saman trafik secara dalam talian sehingga 60 peratus tertakluk kepada saman terpilih melalui aplikasi MyBayar Saman dan secara fizikal di semua kaunter bayaran trafik di Ibu Pejabat Polis Kontinjen dan Daerah di seluruh negara.
“Pengurangan kompaun tidak ditawarkan bagi kesalahan seperti kemalangan, bicara mahkamah, waran, kenderaan berat, memotong secara bahaya, menggunakan lorong kecemasan, melanggar lampu isyarat, pengubahsuaian ekzos dan saman Op Selamat,” katanya.
Menurut hantaran itu, orang ramai yang mahu membuat bayaran boleh mendaftar MyBayar Saman dan tidak perlu beratur panjang di kaunter bayaran trafik.
Pendaftaran boleh dibuat menerusi portal https://mybayar.rmp.gov.my, Google playstore, Apple Store dan Huawei Appstore. – KOSMO! ONLINE.


Lelaki 70 tahun maut ketika langgan pekerja seks
Oleh KOSMO

20 Mac 2023, 5:30 pm
BANGKOK – Seorang pekerja seks wanita ditahan dan didakwa selepas polis menemui mayat lelaki berusia 70 tahun di dalam bilik sebuah hotel di wilayah Nakhon Si Thammarat di selatan Thailand, lapor laman berita Thaiger hari ini.
Pegawai-pegawai di Balai Polis Tung Yai dimaklumkan mengenai penemuan mayat seorang warga emas pada pukul 10 malam (waktu tempatan) semalam dan bergegas ke lokasi kejadian.
Pekerja hotel tersebut kemudian menunjukkan mayat mangsa yang dikenali sebagai Chang sedang terbaring di atas katil dalam keadaan separuh bogel serta hanya ditutupi dengan sehelai tuala.
Tiada sebarang kecederaan dikesan pada badannya.
Beg miliknya yang mengandungi beberapa buku dan wang tunai berjumlah kira-kira 1,000 baht (RM131) turut ditemui. Motosikal milik mangsa juga masih diparkir di hadapan hotel tersebut.
Menurut pekerja hotel berkenaan, Chang tiba di lokasi itu sekitar pukul 10.30 pagi (waktu tempatan) dan menempah bilik untuk tempoh tiga jam.

Tidak lama selepas itu, seorang wanita yang menunggang motosikal tiba dan terus memasuki bilik mangsa. Kedua-dua mereka berada di dalam bilik itu sehingga pukul 12.30 tengah hari (waktu tempatan) sebelum wanita berkenaan bergegas keluar dan menunggang motosikalnya.
Disebabkan gagal menghubungi Chang menggunakan telefon, pekerja hotel itu memecah masuk bilik berkenaan dan terkejut apabila menemui warga emas itu sudah tidak bernyawa.
Siasatan polis mendapati Chang meninggal dunia kerana diserang penyakit jantung selepas mengadakan hubungan seks dengan wanita berkenaan yang merupakan pekerja seks.
Selepas mengenal pasti identiti wanita itu, polis menahannya untuk siasatan lanjut dan dakwaan. Polis bagaimanapun tidak menyatakan dakwaan yang dikenakan ke atas wanita itu. – Agensi


Farm Fresh, UPM bangunkan Pusat Edutourism
Oleh MUHAMMAD IKHWAN IDERIS

20 Mac 2023, 5:06 pm
SERDANG – Universiti Putra Malaysia (UPM) bersama Farm Fresh Bhd. (Farm Fresh) menandatangani Memorandum Perjanjian (MoA) bagi membangunkan Pusat Edutourism dalam meningkatkan minat mahasiswa untuk menceburi industri tenusu serta menggalakkan generasi muda meminati bidang pertanian.
Majlis menandatangani MoA berkenaan turut disaksikan oleh Menteri Pendidikan Tinggi, Datuk Seri Mohamed Khaled Nordin di Pusat Kecemerlangan Industri (ICoE) Tenusu UPM-Farm Fresh, di sini hari ini.
Kerjasama strategik ini memperkukuhkan aktiviti pengajaran dan pembelajaran melibatkan bidang penternakan tenusu dan proses berkaitan serta menyemarakkan aktiviti penyelidikan dan inovasi dalam bidang tumpuan universiti dan industri.
Dari kiri, Megat, Ibrahim, Azmi dan Mohd. Roslan menyaksikan Mohamed Khaled menandatangani plak kerjasama dan melancarkan Majlis Pertukaran Dokumen Perjanjian antara Farm Fresh dan UPM hari ini.
Naib Canselor UPM, Datuk Prof. Dr. Mohd Roslan Sulaiman berkata, perjanjian berkenaan meliputi bidang pengajaran dan pembelajaran, penyelidikan dan inovasi, aktiviti keusahawanan pelajar serta latihan kemahiran berkaitan untuk kakitangan UPM.
Sementara itu, Ketua Pegawai Operasi Kumpulan Farm Fresh Berhad, Azmi Zainal menambah, kerjasama industri dalam kampus membolehkan pelajar mengikuti latihan industri dan menimba pengalaman di Farm Fresh serta mempersiapkan diri untuk bersaing dalam dunia pekerjaan.
Inisiatif berkenaan secara tidak langsung turut mendukung Matlamat ke-3 Pelan Strategik UPM 2021-2025 iaitu Melestarikan Ekosistem Jaringan Indusri dan Masyarakat.

Azmi ketika menyampaikan ucapan pada majlis menandatangani kerjasama antara Farm Fresh dan UPM hari ini.
Farm Fresh Berhad ditubuhkan pada tahun 2009 dan memulakan operasi ladang tenusu pertamanya di Mawai, Kota Tinggi, Johor. Kini syarikat berkenaan mengoperasikan lima ladang tenusu di Malaysia dan satu di Australia dengan keluasan tanah keseluruhan 2,191 hektar dan saiz ternakan keseluruhan 10,309 lembu tenusu dan lembu jantan.
Ladang yang dibina dengan kerjasama UPM, yang dikenali sebagai Farm [email protected] memiliki keluasan 40.4 hektar dengan sekitar 450 ekor lembu kini dibuka sebagai pusat edutourism yang menjadi destinasi pilihan pelancongan keluarga terutamanya pada hujung minggu dan cuti sekolah.
Ia turut menawarkan pakej lawatan yang padat dengan pendidikan tentang amalan kelestarian dan sedikit sebanyak tentang industri tenusu yang diusahakan oleh Farm Fresh yang sering dilawati oleh kanak-kanak sekolah, tadika dan juga korporat. – KOSMO! ONLINE


Bayaran haji 2023 bagi B40 kekal RM10,980
Oleh ZULKIFLI MANZOR

20 Mac 2023, 4:05 pm
PETALING JAYA – Lembaga Tabung Haji (TH) meneruskan bantuan kewangan haji bersasar dan berkala untuk bakal jemaah haji muassasah pada tahun ini meskipun terdapat peningkatan kos menunaikan haji.
Pengarah Urusan Kumpulan dan Ketua Pegawai Eksekutif TH, Datuk Seri Amrin Awaluddin berkata, kos haji bagi seorang jemaah muassasah dianggarkan meningkat kepada RM30,850 pada tahun ini, berbanding RM28,632 pada tahun lepas.
“Pada musim haji tahun ini, kadar bayaran haji untuk jemaah haji muassasah dalam kumpulan B40 yang pertama kali menunaikan haji ditetapkan pada RM11,980 seorang, meningkat sebanyak RM1,000 berbanding tahun lepas.
“Walaupun ada peningkatan RM1,000, namun kerajaan akan menanggung kenaikan tersebut dan bakal haji kumpulan B40 hanya perlu membayar RM10,980 seorang, sama dengan kadar tahun lalu,” katanya pada sidang media di Menara TH, di sini hari ini.
Turut hadir, Pengarah Eksekutif Haji TH, Datuk Seri Syed Saleh Syed Abd. Rahman dan Pengurus Besar Pengurusan Haji TH, Nurrin Anuwar Shamsuddin. – KOSMO! ONLINE


10 tahun bersahabat, Budi Doremi sedih Kamal Adli dipukul
Oleh MOHAMMAD SHAHEMY AZMI

20 Mac 2023, 3:45 pm
KUALA LUMPUR – Penyanyi Indonesia, Budi Doremi sedih apabila sahabat baiknya iaitu pelakon Kamal Adli tidak dapat hadir menonton persembahannya di konsert Dream Festival – Nidji X Budi Doremi yang berlangsung di Zepp Kuala Lumpur malam tadi kerana masih belum sembuh daripada kecederaan yang dialami.
Pada masa sama, Budi, 38, ketika ditemui Kosmo! Online berkata, dia turut terkejut dan bersimpati dengan insiden serangan yang menimpa Kamal di Singapura baru-baru ini dan berharap agar sahabatnya itu cepat sembuh.
Ujar Budi atau nama lengkapnya Syahbudin Syukur, Kamal sudah lama merancang untuk hadir ke konsert sulungnya di Malaysia, namun sebaliknya berlaku selepas pelakon itu diserang seorang individu tidak dikenali sehingga mengalami kecederaan serius.
“Saya memang sudah lama mengundang Kamal untuk datang ke konsert sulung saya di Malaysia. Kali terakhir kami berjumpa pada tahun lalu ketika saya mempromosikan lagu di sini,” katanya kepada Kosmo! Online.
Tambahnya lagi, Kamal ada mengirimkan pesanan mesej dan meminta maaf kerana tidak dapat hadir atas sebab belum diberi keizinan untuk keluar dari rumah.
Dalam nada kesal, Budi turut menyatakan hasratnya untuk melawat Kamal memandangkan pelakon itu merupakan antara sahabat baiknya di Malaysia.

Bagaimanapun, jadual kerjanya yang padat membataskan hasrat tersebut.
“Saya nak sangat melawat Kamal kerana dia antara sahabat baik saya di Malaysia. Namun jadual kerja saya sangat padat sehingga membataskan waktu untuk saya bertemu dengannya.
“Saya berkawan dengan Kamal selama 10 tahun dan sepanjang mengenalinya, Kamal merupakan seorang sahabat yang baik dan tidak memiliki musuh.
“Insiden serangan yang berlaku ke atasnya di Singapura baru-baru ini memang sangat mengejutkan saya,” katanya ketika ditemui semasa sidang media Dream Festival – Nidji X Budi Doremi, malam tadi.
Menerusi konsert yang berlangsung selama dua jam itu, Budi mendendangkan 10 buah lagu popularnya seperti Tolong, Melukis Senja, Tak Kan Hilang dan Mesin Waktu.
Lebih menghiburkan penonton apabila Budi turut menyanyikan lagu popular Yuna, Terukir Di Bintang bersama Aisha Retno yang turut dijemput sebagai penyanyi untuk sesi pembukaan.
Konsert yang berlangsung dengan kehadiran kira-kira 1,500 penonton malam tadi turut dihangatkan dengan persembahan Nidji yang menyanyikan 12 lagu popularnya seperti Bila Aku Jatuh Cinta, Sumpah dan Cinta Matiku, Teroesir serta Hapus Aku. – KOSMO! ONLINE


Tiada keperluan tutup kantin sekolah sepanjang Ramadan
Oleh HARIS FADILAH AHMAD

20 Mac 2023, 3:48 pm
LIPIS – Kementerian Pendidikan (KPM) menyifatkan tiada keperluan untuk menutup operasi kantin semasa bulan Ramadan.
Menteri Pendidikan, Fadhlina Sidek berkata, adalah tidak wajar memaksa murid-murid untuk berpuasa sekiranya melihat ada rakan-rakan mereka yang beragama Islam melakukan ibadat tersebut.
“Dalam konsep Malaysia Madani, kita hendaklah bersifat inklusif menghormati bulan Ramadan, jadi kita perlu memaklumkan pada anak-anak bahawa Ramadan merupakan bulan ibadat.
“Dalam masa yang sama proses untuk memahamkan (murid) yang lain itu juga harus bermula, tetapi tidak bermakna mereka harus dipinggirkan dan tidak ada ruang untuk anak-anak makan.
“Jadi untuk pelajar bukan Islam juga perlu diberi ruang bagi mengikuti ibadat ini, tetapi pada masa yang sama perlu disokong dan disantuni oleh pihak sekolah,” katanya semasa Lawatan Kerja Menteri Pendidikan Sempena Pengoperasian Sekolah Model Khas Komprehensif 11 (K11) di Sekolah Menengah Kebangsaan (SMK) Rancangan Penempatan Semula (RPS) Betau Jabatan Hal Ehwal Orang Asli di sini hari ini.
Dalam perkembangan sama, Fadhlina berpuas hati dengan program minggu pertama persekolahan yang dilihat berjalan lancar apabila pihak sekolah diberi kebebasan untuk melaksanakan aktiviti berasaskan Surat Pekeliling Ikhtisas KPM bilangan lima 2023.

“Lawatan saya ke SMK RPS Betau menunjukkan pelajar Orang Asli amat ceria dan cukup berminat melaksanakan aktiviti yang dirancang oleh guru seperti permainan, riadah, senamrobik, kecergasan, sukaneka dan sukan.
“Aktiviti yang dilaksanakan mempunyai nilai pendidikan dan berinfomatif, secara langsung murid dapat belajar, memperoleh maklumat dan berkongsi pengetahuan baharu serta pembangunan sahsiah,” ujarnya.  – KOSMO! ONLINE


Hujan lebat, angin kencang bermula Khamis
Oleh KOSMO!

20 Mac 2023, 4:36 pm
PETALING JAYA – Beberapa kawasan akan berdepan ribut petir yang lazimnya membawa hujan lebat berserta angin kencang dalam jangka masa singkat bermula Khamis ini.
Ketua Pengarah Jabatan Meteorologi (MetMalaysia), Muhammad Helmi Abdullah, berkata, ia ekoran negara akan mengalami fasa peralihan monsun sehingga pertengahan Mei depan.
Ujarnya, dalam fasa ini negara akan menerima tiupan angin lemah dari pelbagai arah yang kondusif untuk kejadian ribut petir.
“Ia akan berlaku terutamanya pada waktu petang dan awal malam di kebanyakan kawasan di negeri-negeri di pantai barat dan pedalaman Semenanjung, barat Sabah serta barat dan tengah Sarawak.
“Keadaan cuaca ini berpotensi menyebabkan banjir kilat serta kerosakan pada struktur yang tidak kukuh,” katanya dalam kenyataan hari ini
Tambahnya, permulaan fasa ini turut menandakan berakhirnya Monsun Timur Laut 2022/23 yang telah bermula sejak 7 November tahun lalu.

Orang ramai dinasihatkan untuk lebih berwaspada ketika tempoh ini dan sentiasa peka dengan ramalan dan amaran cuaca yang dikeluarkan oleh MetMalaysia.
Layari laman web rasmi, aplikasi mobil myCuaca, media sosial rasmi Jabatan atau hubungi Hotline Jabatan 1-300-22-1638 bagi sebarang pertanyaan lanjut. – KOSMO! ONLINE


Indonesia mahu eksport tilapia ke seluruh dunia
Oleh KOSMO

20 Mac 2023, 4:39 pm
JAKARTA  –  Kementerian Marin dan Perikanan Indonesia berhasrat meningkatkan pengeluaran ikan tilapia  bagi memenuhi permintaan tinggi global pada komoditi tersebut, lapor agensi berita ANTARA hari ini.
Menterinya, Sakti Wahyu Trenggono berkata, permintaan global untuk ikan tilapia adalah tinggi dengan pasaran pada tahun ini sahaja bernilai AS$13.9 bilion (RM62.27 bilion).
“Kami akan meningkatkan keupayaan kapasiti pengeluaran tilapia dengan menambah baik penternakannya,” kata  Sakti.
Tambah Sakti, beliau kini berusaha membangunkan pusat penternakan tilapia di sepanjang pantai utara di wilayah Jawa Tengah bagi menggantikan  udang.
“Komoditi di pantai utara sebelum ini didominasi oleh udang. Namun kini, kita akan menukarnya kerana saya percaya kawasan tersebut sudah tidak sesuai (untuk penternakan udang).
“Kita akan menambah baik kemudahan untuk penternakan tilapia,” jelas beliau.

Komoditi eksport perikanan utama Indonesia sebelum ini adalah termasuk udang, tuna, tuna skipjack, sotong katak, sotong dan ketam.
Sakti berkata, beliau berminat untuk merebut bahagian pasaran dalam lima komoditi utama perikanan di peringkat global termasuk udang, udang galah, ketam, tilapia dan rumpai laut.
“AS, Jepun dan China adalah negara pengeksport utama ikan. Sebilangan wilayah di Eropah juga diketahui mempunyai kualiti tinggi dalam pengeluaran ikan,” ujarnya.
Bagi tempoh 10 tahun lepas, pengeluaran tilapia di Indonesia mencatatkan peningkatan hampir tiga kali ganda daripada 400,000 tan pada 2010 kepada 1.1 juta tan pada 2020. – Agensi


Dewan Rakyat: 70,000 penagih jalani pemulihan dadah
Oleh SITI A'ISYAH SUKAIMI

20 Mac 2023, 4:22 pm
KUALA LUMPUR – Seramai 70,000 penagih mendapatkan program rawatan pemulihan dadah dalam komuniti (RPDK) di seluruh negara.
Timbalan Menteri Dalam Negeri, Datuk Seri Shamsul Anuar Nasarah berkata, daripada jumlah itu, seramai 85 OKU mendapatkan rawatan di dalam pusat kendalian AADK iaitu Pusat Pemulihan Penagihan Narkotik (Puspen).
“Kita akan menilai OKU tersebut dan jika mereka benar-benar tidak ada keupayaan, mereka akan dirawat melalui komuniti. Bagaiamanapun, sekiranya ada kemampuan fizikal, rawatan dibuat di Puspen,” katanya.
Beliau berkata demikian di Dewan Rakyat selepas menjawab soalan tambahan Datuk Mohd. Suhaimi Abdullah (PN-Langkawi) berhubung bilangan OKU terlibat dadah di seluruh negara.
Mengulas cadangan Mohd. Suhaimi berhubung penggunaan Pusat Latihan Khidmat Negara (PLKN) bagi merawat OKU terlibat dadah, Shamsul Anuar berkata, kerajaan mempunyai perancangan untuk menambah pusat rawatan.
“Cadangan yang berhomat untuk menggunakan PLKN, akan dikaji tapi kita memang ada perancangan untuk menambah (pusat rawatan). Namun ia tidak menjurus lagi kepada PLKN.

“Selain itu dari semasa ke semasa, kita juga akan buat latihan dan meningkatkan keupayaan mereka yang berurusan untuk rawatan OKU ini. Kita juga menggalakkan pertubuhan bukan kerajaan (NGO) bersama-sama terutama rawatan di komuniti,” katanya. – KOSMO! ONLINE


Punca kematian anggota Perhilitan di Gunung Gelamat belum diketahui
Oleh NIK NUR IZZATUL HAZWANI NIK ADNAN

20 Mac 2023, 4:09 pm
DUNGUN – Kematian anggota Jabatan Perlindungan Hidupan Liar dan Taman Negara (Perhilitan) yang meninggal dunia di Gunung Gelemat, Hulu Dungun, Khamis lalu berkemungkinan bukan disebabkan keracunan makanan.
Ketua Polis Daerah Dungun Superintendan Baharudin Abdullah berkata, bedah siasat dilakukan ke atas Muhammad Nazli Ajis, 36, di Unit Forensik, Hospital Dungun pada Jumaat lalu gagal menemui sebarang punca kematian.
“Setakat ini, kita masih belum mengetahui punca sebenar kematian anggota Perhilitan tersebut.
“Sampel diambil telah dihantar ke Jabatan Kimia untuk dianalisa bagi mengetahui punca kematiannya,” katanya ketika merasmikan Hari Peringatan Polis ke-216 peringkat Dungun di Ibu Pejabat Polis Daerah Dungun di sini hari ini.
Baharudin berkata, setakat ini, pihaknya percaya, selain keracunan makanan, antara kemungkinan kematian Muhammad Nazli yang juga anggota Perhilitan Mersing adalah jangkitan kencing tikus dan malaria.
Kosmo! Jumaat lalu melaporkan Muhammad Nazli Ajis meninggal dunia ketika sedang menjalankan pemantauan dan kajian perlindungan Kuang Gunung bersama 12 rakan sekerja lain di Taman Negara, Hulu Dungun.

Mayat mangsa terpaksa dibawa keluar menggunakan helikopter AW189 milik Jabatan Bomba dan Penyelamat Malaysia.
Ia berikutan jarak dan laluan ke gunung tersebut memakan masa tiga hari menerusi jalan darat. – KOSMO! ONLINE


Diana Danielle minta cerai, Farid Kamil serah pada mahkamah
Oleh HANISAH SELAMAT

20 Mac 2023, 4:10 pm
PETALING JAYA – “Saya serahkan kepada mahkamah untuk tentukan.”
Demikian maklum balas ringkas pelakon dan pengarah sensasi, Farid Kamil berhubung permohonan cerai yang difailkan isterinya, Diana Danielle pada awal bulan ini atas alasan tiada persefahaman dan berlaku shiqaq (perbalahan berpanjangan) antara mereka.
Pasangan tersebut difahamkan hadir pada sebutan permohonan perceraian di Mahkamah Rendah Syariah Subang Bestari di Shah Alam, pagi tadi.
Bagaimanapun, Farid atau nama sebenarnya, Farid Kamil Zahari, 42, enggan melafazkan cerai terhadap Diana.
Sehubungan itu, Hakim Syarie Shukran Yusof memerintahkan mereka untuk menjalani proses Jawatankuasa Pendamai (JKP).
Pada masa sama, menerusi mesej  yang dihantar dalam aplikasi Whatsapp kepada Farid, pelakon filem Anwar: The Untold Story itu menyatakan tidak dapat menjawab panggilan kerana berada di set penggambaran.

“Saya tengah shooting,” tulisnya ringkas.
Sementara itu, isterinya, Diana, 32, juga tidak menjawab panggilan dan kiriman mesej.
Terdahulu, berita mengenai permohonan cerai membabitkan pasangan tersebut mengejutkan ramai apatah lagi mereka baru pulang daripada mengerjakan umrah sekeluarga akhir bulan lalu.
Pada 2016, pernah bertebaran spekulasi perkahwinan mereka goyah apabila Diana didakwa hadir ke Mahkamah Syariah, namun mereka enggan membuka mulut.
Rumah tangga mereka yang dibina pada November 2012 dikurniakan sepasang cahaya mata iaitu Muhammad, 10, dan Aurora, 7 tahun. – KOSMO! ONLINE


679 guru agama SAKJ diperlukan seluruh Johor
Oleh KHAIRUL MOHD. ALI

20 Mac 2023, 3:43 pm
ISKANDAR PUTERI – Johor memerlukan sehingga 679 guru agama bagi perjawatan gred DG29 dan DG41 untuk mengisi kekosongan yang terdapat di Sekolah Agama Kerajaan Johor (SAKJ) seluruh negeri.
Pengerusi Jawatankuasa Hal Ehwal Agama Islam negeri, Mohd. Fared Mohd. Khalid berkata, pihaknya komited untuk mengatasi masalah kekosongan penjawatan berkenaan, tahun ini.
Menurut beliau, antara faktor berlakunya masalah itu termasuklah sebahagian guru SAKJ berhijrah ke Kementerian Pelajaran (KPM).
“Kekosongan guru agama SAKJ setakat ini adalah seramai 595 waran bagi gred DG29 dan 74 waran bagi gred DG41.
“Jabatan Agama Islam Negeri Johor (JAINJ) melalui Bahagian Pendidikan Islam telah membuat permohonan kepada SUK Bahagian Pengurusan Sumber Manusia (BPSM) untuk membuat lantikan Pegawai Perkhidmatan Pendidikan bagi Gred DG29 dan DG41 pada 11 Disember 2022.
“Pada 18 Januari ini, tindakan telah diambil untuk membuat lantikan kontrak secara berperingkat bagi mengatasi masalah kekosongan guru. Langkah itu dibuat dan bukannya lantikan tetap adalah disebabkan kekangan kewangan,” katanya ketika berucap pada sesi soal jawab sempena Persidangan Dewan Undangan Negeri (DUN) Johor ke-5 di Kota Iskandar, di sini hari ini.

Beliau berkata demikian ketika menjawab soalan Anuar Manap (BN-Pemanis) berhubung tindakan Siam kerajaan negeri untuk mengisi kekosongan jawatan guru agama SAKJ.
Sehubungan itu, Mohd. Fared memberitahu, Bahagian Pendidikan Islam, JAINJ telah membuat permohonan lantikan kontrak sebanyak 450 waran bagi jawatan guru DG29 dan 57 waran bagi jawatan guru DG41.-KOSMO! ONLINE


Suami isteri direman kes amang seksual dilepas jaminan polis
Oleh SYED AZLAN SAYID HIZAR

20 Mac 2023, 4:03 pm
KANGAR – Sepasang suami isteri yang direman bagi membantu siasatan kes amang seksual membabitkan seorang penghuni sebuah rumah perlindungan dikendalikan mereka dilepaskan dengan jaminan polis.
Ketua Polis Perlis, Datuk Surina Saad berkata, dua suspek itu dilepaskan setelah keterangan mereka diambil pihak berkuasa.
“Mereka dilepaskan dengan jaminan polis dan siasatan dijalankan menjurus kepada pelbagai sudut.
“Buat masa ini, polis menjalankan siasatan mengikut Akta Kesalahan Seksual terhadap Kanak-kanak 2017 dan pelanggaran syarat-syarat rumah perlindungan yang dikawal selia Jabatan Kebajikan Masyarakat (JKM),” katanya ketika ditemui pada Hari Polis Ke-216 di sini semalam.
Kosmo! Online pada Khamis lalu melaporkan sepasang suami isteri yang mengendalikan sebuah rumah perlindungan dan kebajikan kanak-kanak direman bagi membantu siasatan kes amang seksual terhadap seorang penghuni premis tersebut.
Menurut sumber, pasangan berusia lingkungan 50-an itu direman sejak minggu lalu dan difahamkan berlaku di rumah pasangan terbabit, manakala mangsa berusia 20 tahun masih di bawah perintah perlindungan JKM. – KOSMO! ONLINE


Siti Nuramira sentuh isu agama ketika persembahan di Crack House
Oleh NORLIZAH ABAS

20 Mac 2023, 3:36 pm
KUALA LUMPUR – Seorang hos sukarela sebuah kelab komedi mendakwa di Mahkamah Sesyen di sini hari ini, Siti Nuramira Abdullah menyentuh isu agama ketika membuat persembahan komediri (stand up comedy) sehingga mengejutkan pengunjung premis itu.
Muhammad Asyraf Kamal Musthaffa, 26, mendakwa wanita tersebut menggunakan kata-kata kesat sehingga menimbulkan reaksi bercampur dalam kalangan pengunjung menyebabkan beliau terpaksa meneutralkan keadaan.
Menceritakan kejadian yang berlaku pada 4 Jun 2022, saksi pendakwaan pertama itu berkata, beliau dimaklumkan ada pasangan bernama Alex dan Amira (Amy) yang memperkenalkan diri suami isteri berhasrat untuk membuat persembahan.
Ujar pereka grafik itu, selaku hos di Crack House Comedy Club, beliau selalunya akan mengingatkan pihak yang membuat persembahan agar tidak menyentuh `3 R’ iaitu tiga isu berkaitan agama, bangsa dan raja.
Muhammad Asyraf berkata, walaupun peraturan itu tidak bertulis, beliau mengambil maklum mengenainya sewaktu mengasah bakat membuat persembahan komediri di kelab berkenaan.
“Siti Nuramira pada mulanya memperkenalkan diri sambil menyatakan dia menghafal 15 juzuk al-Quran. Tanpa semena-mena, dia membuka tudung dan baju kurungnya sambil mengutarakan kata-kata kesat.

“Saya tidak pernah menyaksikan kejadian seperti ini lebih-lebih lagi ketika persembahan `live’ dan ia berlaku dalam tempoh yang singkat.
“Persembahan komediri biasanya melibatkan lawak jenaka, namun yang ini tiada lawak langsung, ” ujarnya pada sesi pemeriksaan utama yang dikendalikan oleh Timbalan Pendakwa Raya Abdul Malik Ayob.
Abdul Malik kemudian memohon rakaman video berdurasi dua minit berhubung kejadian yang didakwa berlaku, ditayangkan kepada mahkamah.
Menjawab soalan Abdul Malik, Muhammad Asyraf menyatakan, sebelum persembahan bermula beliau turut mengingatkan pengunjung agar tidak membuat rakaman bagi mengelakkan sebarang `footage’ disalah guna.
Sementara itu, ketika disoal balas oleh peguam R. Sivaraj, saksi menyatakan isu bangsa dan agama bernada komedi pernah dipersembahkan di kelab itu. Beliau bersetuju kelab itu merupakan premis persendirian dan pengunjung tahu persembahan bersifat komediri.
Pada prosiding tersebut, Sivaraj turut memohon rakaman video itu diberikan kepada pihak pembelaan bagi membolehkan ia diteliti sebelum pemeriksaan balas dilakukan. Perbicaraan di hadapan Hakim Norhasniah Ab. Razak bersambung esok. – KOSMO! ONLINE


Dewan Rakyat: Unjuran data hidroiklim bantu hadapi risiko banjir
Oleh SITI A'ISYAH SUKAIMI

20 Mac 2023, 3:29 pm
KUALA LUMPUR – Maklumat unjuran data hidroiklim sehingga tahun 2100 terutamanya data taburan hujan berupaya membantu perancangan dan kesiapsiagaan awal untuk mengurangkan risiko bencana banjir.
Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata, unjuran data hidroiklim itu diperolehi melalui Institut Penyelidikan Air Kebangsaan Malaysia (NAHRIM) iaitu NAHRIM-Hydroclimate Data Analysis Accelarator (NHyDAA) yang dibangunkan pada 2016.
“NHyDAA mengoptimumkan ‘output’ pemodelan hidroiklim untuk menentukan taburan hujan masa hadapan di Malaysia, seterusnya berupaya mengenal pasti terlebih awal kawasan berpotensi yang akan mengalami kejadian banjir di bawah senario perubahan iklim.
“Sebagai contoh, model unjuran hidro iklim NHyDAA berupaya mengesan unjuran episod hujan yang agak lebat di kawasan utara tanah air termasuk di kawasan Gunung Jerai pada Ogos 2021 dan kejadian banjir luar biasa yang melanda Semenanjung Malaysia khususnya di Lembah Klang dan Pantai Timur pada Disember 2021.
“Begitu juga dengan kejadian banjir puing yang berlaku pada 4 Julai 2022 di Kampung Iboi, Kupang di Baling, Kedah,” katanya di Dewan Rakyat di sini, hari ini.
Beliau berkata demikian menjawab pertanyaan lisan Che Alias Hamid (PN-Kemaman) berhubung sejauh mana penggunaan teknologi Revolusi Industri 4.0 (IR 4.0) dapat mengurangkan risiko bencana banjir pada masa akan datang.

Sementara itu, Nik Nazmi berkata, Jabatan Pengairan dan Saliran (JPS) juga sedang dalam pembinaan secara berfasa sebanyak 526 stesen siren amaran banjir di seluruh negara.
“Stesen siren amaran banjir ini ditempatkan di lokasi ‘hotspot’ banjir seluruh negara sebagai sistem amaran awal di mana amaran banjir akan dikeluarkan kepada penduduk kawasan-kawasan yang bakal terjejas,” katanya.
Pecahan negeri-negeri bagi stesen siren tersebut ialah Perlis (12), Kedah (38), Pulau Pinang (27), Perak (28), Selangor (99), Kuala Lumpur (24), Negeri Sembilan (21), Melaka (13), Johor (45), Labuan (1), Kelantan (28), Terengganu (10), Pahang (40), Sarawak (23) dan Sabah (117). – KOSMO! ONLINE


Ramalan cuaca lebih kering ketika Ramadan adalah kurang tepat – MetMalaysia
Oleh KOSMO!

20 Mac 2023, 3:26 pm
PETALING JAYA – Kenyataan tentang cuaca akan lebih kering semasa fasa peralihan monsun (hujung bulan Mac) adalah kurang tepat, ujar Jabatan Meteorologi Malaysia (MetMalaysia).
Ketua Pengarahnya, Muhammad Helmi Abdullah berkata, dakwaan dimana cuaca akan lebih kering semasa fasa peralihan monsun berkemungkinan merujuk kepada cuaca di Pantai Timur Semenanjung Malaysia serta Johor Timur.
“Semasa fasa peralihan monsun dari Timur Laut ke Barat Daya, lazimnya cuaca ribut petir berserta hujan lebat dan angin kencang lebih kerap berlaku pada sebelah petang, terutama di kawasan pedalaman dan Barat Semenanjung.
“Secara amnya, taburan hujan paling tinggi di barat Semenanjung, terutama di Lembah Klang berlaku semasa fasa peralihan monsun.
“Oleh itu, kenyataan bahawa cuaca akan lebih kering semasa fasa peralihan monsun adalah kurang tepat,” katanya ketika dihubungi Kosmo! di sini hari ini.
Tambahnya, orang awam disarankan untuk sentiasa cakna dengan maklumat, ramalan dan amaran cuaca.

Pada 14 Mac lalu, Muhammad Helmi turut menjangkakan cuaca panas melanda semenanjung, terutama di bahagian utara, sehingga ke hari ini.
Semalam, suhu paling panas dicatatkan di di Alor Setar, Kedah dengan 36°C diikuti dengan Chuping, Perlis (35.8°C), Pulau Langkawi (35.6°C) dan Petaling Jaya, Selangor (35°C). – KOSMO! ONLINE


Tak lagi sedih, Diana Danielle beri bayangan dalam IG?
Oleh NUR AL-FAIRUZA SYARFA NOR SAIDI

20 Mac 2023, 3:43 pm
PETALING JAYA – Selepas laporan tentang permohonan cerai terhadap suaminya, Farid Kamil mengejutkan ramai hari ini, perkongsian Instagram aktres Diana Danielle yang dimuat naik beberapa hari lalu menjadi tumpuan netizen.
Dalam perkongsian dua hari lalu, pelakon itu memuat naik gambarnya memakai baju putih menulis kapsyen tentang dirinya yang tidak lagi berada dalam kesedihan.
“No longer in her sad girl era (Tidak lagi berada dalam era gadis sedih),” tulisnya ringkas.
Kapsyen tersebut kemudian menjadi perhatian netizen yang mendakwa Diana, 32, seakan-akan memberi bayangan tentang keretakan rumah tangganya bersama Farid.
Selain itu, hantaran Diana yang berkongsi tentang filem Imaginur berjaya mengutip RM6 juta di pawagam turut dibanjiri komen netizen.
Rata-ratanya meluahkan rasa terkejut dengan berita tersebut selain meminta pengesahan daripada pelakon itu.

“Betulkah awak memfailkan cerai? Dalam Facebook sudah kecoh kes ini,” kata peminat.
“Letak tepi sekejap mengenai filem mengagumkan ini. Adakah benar mengenai berita tular tersebut? Saya mendoakan yang terbaik untuk awak,” ujar pengikut lain.
Hari ini, Kosmo! melaporkan Diana memfailkan permohonan cerai terhadap suaminya, Farid Kamil awal bulan ini.
Perkara tersebut dilakukan atas alasan tiada persefahaman dan berlakunya shiqaq yang bermaksud perbalahan berpanjangan.
Walaubagaimanapun, Farid dilaporkan enggan melafazkan cerai dan difahamkan pasangan itu tidak lagi tinggal serumah.
Sehubungan itu, Hakim Syarie, Shukran Yusof memerintahkan pasangan itu untuk menjalani proses Jawatankuasa Pendamai (JKP) dan permohonan itu akan ditetapkan semula untuk sebutan pada 28 Mac ini.
Sekadar info, pasangan itu mendirikan rumah tangga pada 3 November 2012 dan dikurniakan sepasang cahaya mata iaitu Muhammad, 10, dan Aurora, 7. -KOSMO! ONLINE


Hanya Batu Pahat masih terjejas banjir termenung
Oleh MOHAMAD FAIZAL HASHIM

20 Mac 2023, 3:38 pm
JOHOR BAHRU – Keadaan banjir di negeri ini semakin pulih setelah jumlah mangsa di Batu Pahat berkurangan kepada 10,046 penduduk setakat 12 tengah hari tadi.
Jumlah itu membabitkan seramai 2,879 keluarga yang masih ditempatkan di 50 pusat pemindahan sementara (PPS) di daerah terbabit, menurut maklumat terkini Jawatankuasa Pengurusan Bencana Negeri.
Setiausaha Kerajaan Negeri, Tan Sri Dr. Azmi Rohani berkata, pada hari ini seramai 883 penduduk daripada 257 keluarga telah pulang ke kediaman masing-masing setelah banjir beransur pulih.
Katanya, tindakan pihak berkuasa menyedut keluar air di kawasan banjir termenung serta cuaca panas sejak beberapa hari lalu menjadi faktor keadaan banjir kian pulih.
“Jumlah mangsa banjir di Batu Pahat berkurangan daripada 10,396 penduduk yang dilaporkan pagi tadi kepada 1,0046 mangsa setakat tengah hari tadi.
“Setakat ini, hanya tinggal 50 PPS yang masih dibuka di daerah itu dan jumlah mangsa itu dijangka akan terus berkurangan,” katanya dalam kenyataan hari ini.-KOSMO! ONLINE


Isu cedera di set, daftarlah Perkeso, KWSP – Lisdawati
Oleh NUR AL-FAIRUZA SYARFA NOR SAIDI

20 Mac 2023, 3:15 pm
KUALA LUMPUR – Pelakon Lisdawati menasihatkan kepada pelakon-pelakon baharu untuk membuat perlindungan diri sebelum terjadinya insiden tidak diingini di set penggambaran.
Menurut pemilik nama sebenar Nisdawati Nazaruddin, 45, perlindungan diri seperti mendaftarkan diri dalam Pertubuhan Keselamatan Sosial (Perkeso) atau Kumpulan Wang Simpanan Pekerja (KWSP) amat penting jika terjadinya kemalangan dan boleh juga dijadikan bantuan demi kelangsungan hidup pada masa hadapan.
“Pelakon yang terlibat dengan penggambaran babak aksi diibaratkan seperti menempah maut. Jadi, disarankan semua penggiat seni buatlah Perkeso sendiri.
“Tidak mahal pun satu tahun dalam 300 lebih sahaja. Nasihat buat pelakon baharu, kawal diri dan pergi daftar dalam Perkeso dan KWSP.
“Saya sudah mendaftar setiap tahun kerana jadual pelakon tidak menentu. Keluar rumah dikira sebagai bekerja,” katanya kepada Kosmo! Online ketika ditemui pada majlis pelancaran Kafe Boi Boi milik suaminya, Fauzi Nawawi, baru-baru ini.
Bagaimanapun, Lisdawati bersetuju dengan tindakan pelakon Fasha Sandha yang tidak cepat melatah selepas tercedera pada mata kiri ketika menjalani sebuah penggambaran bersama Azhan Rani.

“Saya lebih bersetuju dengan Fasha yang mengetahui keadaannya dan tidak salahkan mana-mana pihak.
“Dia sangat profesional dengan kerjanya yang tidak mahu mendengar cakap orang lain,” ujar Lisdawati atau mesra disapa Lisda.
Berikutan kes yang menimpa Fasha, Lisda berkongsi pengalaman dia pernah terseliuh semasa menjalani penggambaran dan belajar sesuatu daripada kejadian tersebut.
“Menjalani penggambaran memang begitu. Saya juga pernah terseliuh akibat terjatuh sehingga tidak boleh tegakkan badan.
“Orang produksi hanya boleh memohon maaf kerana tiada bajet untuk kos rawatan saya.
“Dari situ saya belajar untuk menjaga diri. Kalau buat filem aksi saya akan tanya Fauzi bagaimana untuk menghasilkan babak tersebut,” jelasnya.
Bukan hanya Lisda, sebelum ini Fauzi mendedahkan bahawa dia pernah mengalami kecederaan pada bahagian kepala akibat diketuk dengan pasu seramik semasa menjayakan babak aksi dalam filem Anak Halal.
Susulan kejadian tersebut, aktres itu menasihati suaminya untuk mendiamkan diri walaupun mengalami kecederaan pada bahagian kepala.
Baginya, dia tidak boleh menuding jari kepada mana-mana pihak apabila terjadinya kejadian berkenaan.
“Kami diamkan diri kerana saya pesan kepada Fauzi ada perkara boleh cerita dan ada yang perlu diam.
“Dia pula ketika itu seorang stuntman (pelakon lagak ngeri), jadi saya tidak mahu perkara kecil dijadikan isu.
“Susah untuk salah menyalahkan. Bukan tidak reda tetapi perlu menerima memang begitulah kerja pelakon,” ujarnya.
Sebelum ini, kecoh dalam media sosial berkenaan isu Fasha Sandha mengalami kecederaan pada bahagian mata kirinya semasa menjalani penggambaran bersama Azhar Rani.
Kini, kecederaannya semakin pulih namun tetap perlu menjalani pembedahan untuk rawatan susulan.
Isu tersebut mendapat perhatian beberapa selebriti tanah air seperti Datuk Fizz Fairuz, Azhar Sulaiman dan Bront Palarae. – KOSMO! ONLINE


RUU Akta Kesatuan Sekerja boleh timbulkan ketidakharmonian tempat kerja
Oleh MOHD. HUSNI MOHD. NOOR

20 Mac 2023, 3:22 pm
PUTRAJAYA – Rang Undang-undang Akta Kesatuan Sekerja 1959 (Pindaan) 2022 dilihat boleh mewujudkan keadaan ketidakharmonian di tempat kerja.
Itu dakwaan dibuat oleh Gabungan Membantah Kepelbagaian Kesatuan Sekerja (CAMU) menerusi memorandum yang diserahkan kepada Pejabat Perdana Menteri di sini pagi tadi.
Pengerusi CAMU, Rudy Rusly berkata, pindaan ke atas akta itu dijangka akan memberi kesan negatif terhadap produktiviti dan akan membawa impak buruk kepada pertumbuhan ekonomi negara.
Beliau berkata, pihaknya berpendapat RUU berkenaan perlu dikaji semula kerana pindaan dimaksudkan akan memperkenalkan peruntukan berkaitan ‘kepelbagaian Kesatuan Sekerja’.
“Kami difahamkan, RUU itu mencadangkan untuk meminda Akta Kesatuan Sekerja 1959 dan membenarkan lebih daripada satu Kesatuan Sekerja untuk wujud bersama dalam pertubuhan, perdagangan, pekerjaan atau industri yang sama atau serupa.
“Kepelbagaian kesatuan diperkenalkan kerajaan telah mengenepikan keputusan Mahkamah Persekutuan pada tahun 2017 yang menyatakan kepelbagaian kesatuan sekerja berkenaan dengan pekerjaan sama bukanlah sesuatu yang baik (daripada sudut) keharmonian industri,” katanya.

Terdahulu, lebih 500 pekerja mewakili 38 kesatuan dan gabungan sekerja berhimpun secara aman di hadapan Bangunan Perdana Putra, di sini bagi membantah RUU berkenaan.
Dalam pada itu, memorandum oleh CAMU akhirnya berjaya diserahkan sendiri kepada Setiausaha Politik kepada Perdana Menteri, Chan Ming Kai. – KOSMO! ONLINE


61 individu merokok di premis awam dikompaun
Oleh NIK NUR IZZATUL HAZWANI NIK ADNAN

20 Mac 2023, 2:49 pm
KEMAMAN – Padah merokok di tempat awam, seramai 61 individu dikompaun Jabatan Kesihatan Negeri Terengganu (JKNT) dalam operasi khas di sekitar daerah ini dan Dungun semalam.
Pengarah Kesihatan Terengganu, Datuk Dr. Kasemani Embong berkata, setiap individu terbabit dikompaun RM250 dengan jumlah keseluruhan sebanyak RM15,200.
“Operasi Khas Pematuhan Peraturan- Peraturan Kawalan Hasil Tembakau (PPKHT) Zon Selatan itu bertujuan mempertingkatkan lagi penguatkuasaan undang-undang terbabit.
“Ia berikutan peningkatan aduan awam yang telah diterima berkaitan pelanggan gemar merokok di kedai makan di negeri ini,” katanya di sini hari ini.
Kasemani berkata, sebanyak 132 premis kawasan larangan merokok telah diperiksa sepanjang operasi tersebut.
Jelas beliau, ia meliputi kedai makan tumpuan ramai, hentian rehat dan rawat, hentian pengangkutan awam, premis kerajaan dan kedai menjual hasil tembakau.

“Sebanyak 61 kompaun telah dikeluarkan. Kesalahan tertinggi direkodkan adalah merokok di kedai makan dengan 52 kompaun diikuti hentian rehat dan rawat (tujuh) dan hentian pengangkutan awam (dua).
“Kompaun tersebut perlu dibayar dimana-mana pejabat kesihatan di seluruh negara dalam tempoh dua bulan,” katanya. – KOSMO! ONLINE


NGO boleh buka kelas bantu anak Orang Asli
Oleh HARIS FADILAH AHMAD

20 Mac 2023, 3:40 pm
LIPIS – Kementerian Pendidikan (KPM) tidak ada halangan bagi Pertubuhan Bukan Kerajaan (NGO) untuk melaksanakan tanggungjawab sosial korporat dengan membuka kelas membantu anak Orang Asli yang tercicir persekolahan di pedalaman.
Menteri Pendidikan, Fadhlina Sidek berkata, bagaimanapun NGO berkenaan perlulah mematuhi dan merujuk silibus yang diajar di peringkat sekolah rendah berasaskan kemahiran membaca, menulis, mengira (3M) serta elemen pembangunan sahsiah.
“Kementerian ini tidak menghalang usaha murni dan tanggungjawab sosial NGO berkenaan, tetapi mestilah mematuhi garis panduan silibus dan sebagainya di bawah Akta Pendidikan.
“Saya amat berterima kasih kepada NGO dan dermawan yang turut menyumbangkan dana untuk membuka kelas pembelajaran anak Orang Asli di kawasan terpencil serta menyumbangkan kepakaran pedagogi dan peralatan belajar,”katanya selepas mengadakan lawatan kerja di Sekolah Menengah Kebangsaan (SMK) Rancangan Penempatan Semula (RPS) Betau dekat sini hari ini.
Menurut Fadhlina, KPM sedia maklum serta mengakui beberapa buah NGO yang melaksanakan tanggungjawab sosial dengan membuka kelas rimba anak Orang Asli etnik Bateq di beberapa  perkampungan berdekatan Taman Negara Kuala Tahan dan Ulu Tembeling di Jerantut.
Kosmo! pernah melaporkan kelas pembelajaran rimba dan Ciup Badui Sikulah yang dilaksanakan oleh NGO tempatan dan luar yang turut menyumbangkan dana dan kepakaran pengajaran dan pembelajaran dalam kalangan ahli NGO berkenaan.

“Kita akan pantau perkembangan kelas berkenaan dan saya amat berharap NGO berkenaan mematuhi garis panduan silibus yang diajar berasaskan 3M dan menjana pembinaan sahsiah,” katanya.
Dalam pada itu, beliau menjelaskan KPM akan memberikan keutamaan dengan melebarkan kemudahan pembelajaran kepada anak Orang Asli di Kuala Tahan, Ulu Tembeling (Jerantut) dan tempat lain berasaskan Sekolah Model Khas Komprehensif 11 (K11) seperti yang dirintis di SMK RPS BETAU, Lipis dan SK Long Belian, Sarawak.
“Kita akan melihat perkembangan pendidikan anak Orang Asli di pedalaman Taman Negara dan Ulu Tembeling dan tempat lain, sekiranya berkeperluan model yang sama akan dilaksanakan pada masa akan datang,” katanya.


Mahkamah: Kes cerai Hafidz Roshdi mengikut Seksyen 57
Oleh NUZULSHAM SHAMSUDDIN

20 Mac 2023, 2:45 pm
SHAH ALAM – Kes cerai pelakon Hafidz Roshdi dengan isterinya, Nurul Shuhada Mat Shukri, akan dibuat mengikut Seksyen 57 Enakmen Undang-Undang Keluarga Islam (Negeri Selangor) 2003.
Perkara itu disahkan peguam syarie terkemuka Datuk Akberdin Abdul Kader akan mewakili Hafidz pada sebutan kes penceraian itu yang dijangka akan berlangsung di Mahkamah Rendah Syariah di sini esok.
“Ya..kes mengikut Seksyen 57,” katanya ringkas ketika dihubungi di sini.
Sebelum ini, Nurul Shuhada dilaporkan memfailkan perceraian di mahkamah itu pada 27 Februari lalu, susulan keputusan dan persetujuan kedua-dua keluarga.
Pada 13 Mac lalu, Hafidz mengaku tidak bersalah di Mahkamah Majistret Kuala Kubu Bahru atas pertuduhan menumbuk pipi kiri isterinya sebanyak tiga kali di susur keluar Plaza Tol Sungai Buaya, disini tiga minggu lalu.
Hafidz atau nama sebenarnya Muhammad Hafidz Roshdi, 29, membuat pengakuan tidak bersalah itu selepas pertuduhan dibacakan di hadapan Hakim Siti Fatimah Talib yang bertindak sebagai Majistret.

Mengikut pertuduhan Hafidz didakwa menumbuk isterinya Nurul Shuhada Mat Shukri, 29, menggunakan tangan sebanyak tiga kali sehingga mangsa mengalami luka, lebam dan bengkak di pipi kiri.
Mahkamah kemudian membenarkan Hafidz diikat jamin RM4,000 selain turut memerintahkan Hafidz dihantar ke Hospital Bahagia bagi menjalani rawatan psikiatri. – KOSMO! ONLINE


Kari phanaeng stu paling enak dunia
Oleh KOSMO

21 Mac 2023, 9:03 pm
BANGKOK – Makanan kegemaran rakyat Thailand, kari phanaeng dinobatkan stu paling enak dalam senarai 100 Stu Terbaik dunia  dengan memperoleh 4.8 daripada 5 mata, lapor akhbar Nation Thailand semalam.
Senarai dikeluarkan laman web panduan makanan, TasteAtlas itu turut menyenaraikan kari  Jepun, periuk panas Sichuan dari China, bo kho dari Vietnam serta shahi paneer dari India dalam kedudukan utama di belakang kari phanaeng.
Selain juadah tersebut, beberapa makanan Thai turut tersenarai termasuk kari hijau di tempat ke-8, massaman di tempat ke-9, kari Thai di tangga ke-15, kari kuning di tempat ke-32 dan kari merah di tangga ke-34.
Laman web tersebut menggambarkan phanaeng sebagai kari Thailand yang dicirikan oleh teksturnya yang pekat dan rasa kacang masin-manis.
“Ia mengandungi daging yang distu dengan cili kering, daun limau purut, santan, daun ketumbar, jintan putih, bawang putih, serai, bawang merah dan kacang,” demikian menurut kenyataan tersebut.
Daging yang digunakan dalam kari phanaeng biasanya adalah daging lembu, ayam atau itik dan juadah tersebut secara tradisional tidak dicampurkan  sayuran. – Agensi


FAM panggil Zulkarnain bantu siasatan penuh
Oleh MEJA SUKAN KOSMO!

21 Mac 2023, 9:02 pm
PETALING JAYA – Persatuan Bola Sepak Malaysia (FAM) bakal melakukan siasatan secara menyeluruh terhadap pengadil Liga Malaysia (Liga M), Zulkarnain Zakaria yang mencetuskan kontroversi pada aksi Sabah FC bertemu Penang FC, Jumaat lepas.
Presiden FAM, Datuk Hamidin Mohd Amin mengakui beberapa keputusan tidak konsisten melibatkan pengadil adalah perkara subjektif tetapi pihaknya tetap akan melakukan siasatan segera jika terdapat campur tangan luar.
“Kita akan lakukan siasatan dengan jawatankuasa penilai akan melihat dan memanggilnya (Zulkarnain). Selepas itu, ada tindakan susulan.
“Kita tidak boleh sampai menghukum terlalu awal kerana langkah seterusnya akan diambil oleh jawatankuasa pengadil,” kata Hamidin pada sidang media selepas Mesyuarat Jawatankuasa Eksekutif FAM di Wisma FAM, Kelanja Jaya hari ini.
Mengulas lanjut, Hamidin mengakui isu kelemahan pengadil bukan sahaja berlaku di Malaysia namun tetap terjadi di seluruh dunia dan badan induk bola sepak kebangsaan sentiasa memastikan prestasi pengadil berada pada tahap memuaskan.
“FAM sentiasa pantau pengadil dan ambil tindakan sewajarnya (jika ada kesalahan). Perkara ini agak subjektif kerana kita tidak tahu kalau hari ini bagus, esok jadi berbeza kerana sepanjang 90 minit perlawanan mungkin ada satu minit dia buat silap.

“Nak dapatkan 100 peratus (kesempurnaan mutu pengadilan), di Piala Dunia pun tak dapat. Kita kena adil pada pengadil tetapi salah tetap salah,” katanya.
Sebagai rekod, FAM telah mengambil keputusan untuk menggantung Zulkarnain daripada mengadili mana-mana aksi Liga M musim ini susulan daripada kesilapan yang dilakukan pada aksi di Stadium Likas, Kota Kinabalu yang menyaksikan Sabah melakar kemenangan 5-2. – KOSMO! ONLINE


Bapa ajar anak gadis jalan ke pelamin
Oleh KOSMO!

21 Mac 2023, 10:04 pm
PETALING JAYA – Seorang bapa menyentuh hati ramai pengguna media sosial apabila bersungguh-sungguh mengajar anak gadisnya cara berjalan ke pelamin.
Menerusi video yang dimuat naik oleh @ffzti, malam sebelum majlis pertunangan, ayahnya menunjukkan cara berjalan yang betul ke pelamin dan ketika menuruni tangga.
“Ayah sampai emosi sebab anaknya ‘kayu’, tidak boleh jalan perlahan-lahan ke pelamin. Sampai suruh buat balik,” tulisnya dalam video itu.
Sehingga kini video tersebut telah mendapat 1.6 juta tontonan, 198,600 tanda suka dan 10,600 perkongsian.
Menjengah ke ruangan komen, Kosmo! mendapati ramai yang tersentuh melihat kesungguhan si bapa kerana tidak ramai berpeluang merasai pengalaman berharga seperti itu.
“Bestnya tengok.. saya tidak merasa pun kasih sayang seorang ayah,” komen Miez Aaira.

“Comelnya gelagat abah akak.. semoga dipermudahkan urusan yang seterusnya,” komen Irah.
“Allahuakbar, menitis air mata saya. Betapa kasih nya seorang bapa. Terbayang bagaimana saya ingin melepaskan anak perempuan saya nanti,” komen seorang pengguna lain. – KOSMO! ONLINE


Agensi agama perlu lebih kreatif anjur program sempena Ramadan
Oleh MOHD. HUSNI MOHD. NOOR

21 Mac 2023, 11:32 pm
PUTRAJAYA – Semua agensi agama Islam di peringkat persekutuan dan negeri perlu lebih kreatif dalam menganjurkan pelbagai program sempena Ramadan ini.
Menteri di Jabatan Perdana Menteri (Hal Ehwal Agama), Datuk Mohd. Na’im Mokhtar berkata, program itu tidak semestinya berbentuk agihan bantuan sebaliknya boleh menawarkan perkhidmatan kaunseling dan konsultasi keluarga.
“Sebagai contoh, baru-baru ini saya melancarkan Program Konsultasi Guaman Syarie Percuma sempena Ramadan yang dianjurkan Persatuan Peguam Syarie Malaysia (PGSM) dan ia ditawarkan secara percuma.
“Kreativiti bukan hanya program berbentuk agihan dan turun padang sebaliknya boleh menawarkan khidmat konsultasi dan nasihat guaman,” katanya ketika ditemui pada Majlis Pelancaran Sambutan Ihya’ Ramadan Peringkat Kebangsaan 2023 di sini, hari ini.
Dalam pada itu, Mohd. Na’im berkata, Program Ihya’ Ramadan sepanjang bulan Ramadan ini diharap dapat memupuk semangat perpaduan, kerjasama, semangat kerja berpasukan dan mengeratkan ukhuwah sebagai sebuah masyarakat Malaysia Madani.
Terdahulu, Mohd. Na’im turut melancarkan Buku Ensiklopedia Ramadan yang diterbitkan hasil karya pegawai-pegawai Pejabat Mufti Wilayah Persekutuan di bawah bimbingan Mufti Wilayah Persekutuan, Datuk Dr. Luqman Abdullah.

Pada program sama, Mohd. Na’im turut menyerahkan sumbangan Wakaf Prihatin Yayasan Waqaf Malaysia kepada Pertubuhan Kebangsaan Orang Kerdil Malaysia berjumlah RM15,000 dan Program Singgah Sahur Yayasan Waqaf Malaysia kepada Jabatan Kebajikan Masyarakat (JKM) Gombak dengan nilai sumbangan RM8,000. – KOSMO! ONLINE


Kerajaan tubuh Majlis Madani dipengerusikan Perdana Menteri
Oleh KAMARIAH KHALIDI

21 Mac 2023, 7:55 pm
BANGI – Kerajaan menubuhkan Majlis Madani bagi keterlibatan semua pihak menterjemahkan pelaksanaan inisiatif tersebut dalam usaha membentuk sebuah negara Madani
Timbalan Perdana Menteri, Datuk Seri Dr. Ahmad Zahid Hamidi berkata, Majlis Madani itu secara rasminya akan dipengerusikan oleh Perdana Menteri, Datuk Seri Anwar Ibrahim.
“Usaha-usaha ini pastinya dapat dilaksanakan apabila Majlis Madani ini mengadakan program bercorak rasmi dalam pentadbiran dan tentunya dalam menyantuni kerja-kerja NGO (pertubuhan bukan kerajaan) Islam serta para ilmuwan Islam tanpa meninggalkan ilmuwan dari pelbagai agama juga latar belakang lain.
“Sememangnya, saya sangat mendokong usaha yang dilakukan oleh Perdana Menteri dan saya yakin semua bangsa juga agama setelah memahami falsafah (ini) pasti akan mendokong hasrat beliau.
“Bukan hanya soal falsafah dan konsep tetapi program-program yang akan dilakukan, kita tunggu lah hingga Perdana Menteri membuat pengumuman terhadap keputusan-keputusan kepada mesyuarat Majlis Madani,” katanya pada sidang akhbar selepas merasmikan majlis penutup Konvensyen Perpaduan NGO-NGO Islam 2023 di sini hari ini.
Pada konvensyen itu, Ketua Pegawai Eksekutif Yayasan Dakwah Islamiah Malaysia (Yadim), Zamri Zainal Abidin turut mengemukakan 10 resolusi termasuklah membangunkan kompleks lengkap dengan fasiliti milik bersama gabungan NGO Islam dengan bantuan daripada dana kerajaan.

Ketika ditanya mengenai resolusi berkenaan, Ahmad Zahid berkata, beliau akan memaklumkan sendiri perkara tersebut kepada Anwar.
“Saya hampir pasti bahawa beliau (Anwar) akan bersetuju, ini (pembangunan fasiliti) tentunya memerlukan dana, mungkin saya akan bisikkan terus kepada beliau umpamanya (pada) Belanjawan 2024 mungkin beliau boleh memasukkan permintaan NGO Islam ini,” ujarnya. – KOSMO! ONLINE


Pelajar dipaksa berlutut minta wanita pulang wang jatuh
Oleh KOSMO!

21 Mac 2023, 9:30 pm
BEIJING – Seorang remaja perempuan di China terpaksa berlutut selepas seorang wanita enggan memulangkan wang berjumlah 200 yuan (RM130) miliknya yang terjatuh di atas jalan, lapor laman berita Mothership hari ini.
Video kejadian yang di Guangzhou, wilayah Guangdong pada hujung minggu lalu  itu tular di media sosial China.
Remaja berpakaian seragam sekolah kelihatan menangis selepas permintaan untuk mendapatkan wangnya kembali ditolak.
Bagaimanapun, wanita itu tanpa ragu-ragu berkata: “Sesiapa yang menemui wang itu harus memilikinya.”
Rakan pelajar tersebut kemudian berkata: “Ini wang dia. Kami nampak awak mengambilnya dari jalan.”
Gadis itu kemudian menjerit untuk meminta wangnya dikembalikan. Situasi itu menjadi lebih tegang apabila orang ramai yang lalu lalang turut masuk campur.

Lelaki yang merakam video tersebut berkata: “Kami lihat anda ambil wang itu. Anda mesti memulangkannya.”
Orang ramai turut meminta gadis itu menghubungi ibubapanya.
Akan tetapi, gadis itu berkata: Saya tidak tinggal bersama ibu bapa. Wang ini sangat penting untuk saya.”
Gadis itu menjelaskan bahawa wang itu adalah elaun mingguannya untuk perbelanjaan kerana ibu bapak bekerja di bandar lain dan dia tinggal bersama datuk dan neneknya.
Wanita itu akhirnya menyerahkan wang tersebut selepas lebih ramai pejalan kaki mengerumuninya ketika gadis itu melutut di jalan. – Agensi


Suami sebar gambar bogel isteri selepas bertengkar
Oleh KOSMO!

21 Mac 2023, 10:00 pm
SAMARINDA – Seorang suami sanggup menyebarkan gambar bogel isterinya melalui media sosial Facebook dan aplikasi WhatsApp tetapi tindakan yang dilakukannya itu telah dilaporkan kepada polis, lapor portal berita detiksulsel hari ini.
Lelaki berusia 41 tahun itu melancong bersama isterinya ke Dubai, Emiriah Arab Bersatu (UAE) pada awal Mac lalu dan merakamkan gambar bogel isterinya selepas mereka berasmara, kata peguam bela wanita berkenaan, Diah Lestrai.
Menurut Diah, selepas itu, mereka melancong ke ke Turkiye pada Rabu lalu namun si isteri kemudian mendapati suaminya bersembang di laman sembang dengan wanita lain sehingga terjadi pertengkaran.
Pertengkaran itu menyebabkan si suami menyebarkan gambar bogel si isteri di Facebook dan WhatsApp.
“Mereka bertengkar karena adanya wanita lain dan saat itulah mangsa melihat foto bogelnya sudah disebar suami ke media sosial,” ujar Diah.
Si isteri kemudian pulang ke Indonesia dan melaporkan kepada polis Samarinda, Kalimantan Timur pada Sabtu lalu tentang penyebaran gambar bogel. – Agensi